Боткен: Қирғиз-тожик чегарасидаги отишмадан ҳалок бўлганларнинг исм-фамилияси | ҚИРҒИЗИСТОН ЯНГИЛИКЛАРИ\nБоткен: Қирғиз-тожик чегарасидаги отишмадан ҳалок бўлганларнинг исм-фамилияси\n1 май куни брифингда соғлиқни сақлаш вазирининг биринчи ўринбосари Азиза Солтонбекова ҳалок бўлган фуқароларнинг рўйхатини эълон қилди.\nҲозирда қирғиз-тожик чегарасидаги қуролли тўқнашувда 33 киши ҳалок бўлгани маълум қилинди. Бундан ташқари, яна икки фуқарога ўқ теккани ҳақидаги маълумот аниқланмоқда.\nЎқ тегиб ҳалок бўлган ҳарбий хизматчилар\nМанасбек ўғли Нурсултан 1992 йили Ахси туманининг Авлетим қишлоғида туғилган. Оилада тўрт фарзанднинг иккинчиси. 2010 йили ўрта мактабни тамомлаб, Ҳарбий ўқув юртига топшириб, 2015 йили битирган. №2053 ҳарбий бўлимнинг 3-отрядининг командири бўлган. Давлат чегара хизматининг капитани. Манасбек ўғли Нурсултаннинг жасади 1 майда Дейрес-Сай қишлоғида дафн қилинди.\nКубаничбеков Эсентур Кубаничбекович 1991 йили Отбоши туманининг Ак-муз қишлоғида туғилган. Ак-Муз қишлоғида 8-синфгача ўқиб кейин Дайир Асанов номидаги ҳарбий лицейни битирган. Россиянинг Курган шаҳридаги ҳарбий билим юртининг битирувчиси. Оилада уч фарзанднинг ўртанчаси. МХДҚ чегара хизматининг «Бўри» махсус йўналишдаги хизматнинг 2053-ҳарбий бўлимининг командири. Капитан ҳарбий унвони эгаси. Норин шаҳрида «Бўри» отряди командирининг ўринбосари бўлиб ишлаган. Яқинларининг айтишича, 20 кун олдин Баткенгга хизматга жўнаб кетган. Унинг жасади Норин вилоятига дафн қилинди.\nЮлдашев Бекзат Давлатжанович 1991 йили Исфана шаҳрида туғилган. Саккиз йилдан бери ҳарбий хизматда ишлайди. №2021-ҳарбий бўлимнинг прапорщиги. Бекзат Юлдашевнинг ортида уч нафар боласи қолди.\nВатанни ҳимоя қиламан деб ҳалок бўлган уч ҳарбий ҳам «Бўри» махсус тайёргарликдаги отрядда хизмат қилишган.\nБаткен вилоятидаги чегара можаросида ҳалок бўлган ватандошлар\nКаратаев Сагин Калбаевич — 1977 йили 26 июлда туғилган Кўктош қишлоғининг турғуни;\nТагаев Суюн Ураимович — 1969 йили 14 мартда туғилган Баткен шаҳрининг турғуни;\nКаработоев Альтинбек Жалилович — 1982 йили 18 майда туғилган Қадамжой шаҳрининг турғуни;\nАдбрахманов Баяман Гапарович — 1998 йили туғилган Баткен шаҳрининг турғуни;\nУсўн ўғли Рашид — 1973 йили туғилган Баткен шаҳрининг турғуни;\nГаниев Жамшит Кайимович — 1990 йили туғилган Чет-Булоқ қишлоғининг турғуни;\nРахматжанова Мадина 2009 йили туғилган Қулунди қишлоғининг турғуни;\nСайдаров Махаматрасул Махадасавич — 1985 йили туғилган Қорабулоқ қишлоғининг турғуни.\nНурумбаев Дастан Пайзуллаевич — 1983 йили туғилган Қизилбел қишлоғининг турғуни.\nМахамадали ўғли Мидин — 1991 йили туғилган, Бужум қишлоғининг турғуни\nМусаев Уланбек Эшанкулович — 1991 йили туғилган Баткен шаҳрининг турғуни;\nТемирбаев Чингиз Темирбаевич — 1995 йили туғилган Бужум қишлоғининг турғуни;\nБактияров Салим Эрмаматович — 1963-йили туғулган Қизил-Бел қишлоғининг турғуни;\nЭргешаали ўғли Тинчтикбек — 1991 йили туғилган Қорабоғ қишлоғининг турғуни;\nСаттаров Турдубай Азимович — 1988 йили туғилган Қорабоғ қишлоғининг турғуни;\nКамчиев Медербек Абдисаматович — 1995 йили туғилган Қизилйўл қишлоғининг турғуни;\nАманов Жаркинбек Асанович — 1988 йили туғилган Бужум қишлоғининг турғуни;\nАбрахманов Мирзабек Абдигапарович — 1991 йили туғилган Бужум қишлоғининг турғуни;\nАбдивахап ўғли Султанбек — 2002 йили туғилган Қизилйўл қишлоғининг турғуни;\nБахридин ўғли Ўмурбек — 2003 йили туғилган Қизилйўл қишлоғининг турғуни;\nТажибаев Мооланбек Кошунбетович — 1990 йили туғилган Янгиер қишлоғининг турғуни. «Головной» суқ тақсимлаш пунктига борганда ўқ теккан, ортида уч боласи қолди.\nТагайбаев Алижан Тургаевич — 1990 йили туғилган Баткен шаҳрининг турғуни;\nЖигитаали ўғли Дуулатбек — 1988 йили туғилган Қорабоғ қишлоғининг турғуни;\nИсманов Тойчубек — 1958 йили туғилган Қорақулжа туманининг Қашқайўл қишлоғининг турғуни;\nЗикиров Шухратбек Умарбекович — 1989 йили туғилган Оқсой қишлоғининг турғуни;\nАрипбай ўғли Шумкарбек — туғилган ери анқланмаган;\nАманов Асамидин Жамалидинович — 1973 йили туғилган;\n28-фуқаронинг шахси аниқланмаган\nЎқ тегиб ҳалок бўлган 12 ёшдаги Мадина\nБаткенда тожик чегарачиларининг миномётидан отган ўқдан ҳалок бўлган Мадина Рахматжанова 12 ёшда бўлган. Мадина онаси ва синглиси билан қишлоқдан қочиб чиқаётганда портлаган миномёт ўқидан жабрланган. Отишув тўхтамагани сабаб ўсмирга зудлик билан ёрдам беришнинг имкони бўлмаган. Қон кўп кетгани учун у касалхонага етмай вафот этган.\nОтаси Наимжан Абдуллов «Азаттык»қа интервью бериб, аёли ва кичик қизи Бишкекда операция қилиниб, Москвадан учиб келган ўғли уларнинг ёнида бўлгани сабаб, қизини ўзи ёлғиз дафн қилганини йиғлаб айтиб берган. Мадинанинг жасади 30 апрелда дафн қилинди.\n«Мадина дилгир, ақлли қиз эди. 1-синфдан 6-синфгача фақат «5» баҳога ўқиди. Иймонли қизимдан айрилиб қолдим. Беш вақт намоз ўқиб, рўза тутарди. Ўлган куни рўза тутиб олган эди, шу бўйича кетди. Ўзимни қўярга жой топмай, қийналяпман. Бошқа ҳеч нарса айтиб беролмайман», — деб билдирган Наимжан Абдуллов.\nОртопедия ва травматология илмий текшириш марказининг директори Сабирбек Жумабеков Мадинанинг онаси ва синглиси муваффақиятли операция қилинганини айтган.\n«Аҳволлари стабил. Она-қизнинг оёқларига ўқ теккан. Мушаклар орасидан ўтиб кетган. Майда осколка теккан.\nАввалги мақолаҲукуматнинг Боткендаги вакиллиги: Лайлак туманига инсонпарварлик ёрдами етказилди\nНавбатдаги мақолаЛайлакда Қирғизистон билан Тожикистонинг ички ишлар вазирларининг ўринбосарлари учрашди


Ҳазрат Хизр алайҳиссалом - Баҳоуддин Нақшбанд ёдгорлик мажмуаси маркази\nҲазрат Хизр алайҳиссалом\n27 декабр 2014 й.\n1510 марта ўқилди.\nАбдухолиқ Ғиждувонийнинг “Мақсад ас Соликин”, Муҳаммад Боқирнинг “Мақомоти Шоҳи Нақшбанд”, Али Сафийнинг “Рашаҳоту айнул ҳаёт” китобларида Хизр алайҳиссаломнинг Бухорога келганлари ва Ҳазрат Абдухолиқ Ғиждувоний, шунингдек , Хўжа Ориф Арревгарий, Хожа Махмуд Анжир Фағнавий, Хўжа Али Рометаний, Баҳоуддин Нақшбанд ҳазратларини тарбия қилганлари, улар билан тез-тез ҳамсуҳбат бўлганлари ёзилган.\nМана шу манбаълардан маълум бўлаяптики, Ҳазрати Хизр алайҳиссалом қадамжолари Бухорои шарифда бор. Бу қадамжолар Хожаи Жаҳон, Хожа Ориф Моҳитобон, Хожа Махмуд Анжир Фағнавий, Хўжа Али Рометаний, Ҳазрат Баҳоуддин Нақшбанд зиёратгоҳларидир.\nМанбаларда таъкидланишича, Хизр алайҳиссалом Иброҳим алайҳиссаломдан кейин яшаганлар. У кишининг пайғамбар, ё авлиё эканликлари ҳақида ихтилофли фикрлар бор. Айримлар у зоти шарифни пайғамбар, баъзилар эса валий дейди. Хизр алайҳиссалом кўплаб валийларга файз берган (Саид Аҳмад Маккий Учишик, “Илми ҳол”, Истамбул, 1993 йил)\nҚуръони Каримда “Каҳф” сурасида Хизр алайҳиссалом ҳақларида хабар бор.\nБухоро шаҳрида Хизр алайҳиссалом номли гузар ҳам бўлган (О.А.Сухарева “Квартальная обшина позднефеодального города Бухары”, Масква, “Наука”, 1976 год, стр. 173).\nБухоро тумани Шайхонча қишлоғида ҳам Хизр алайҳиссаломнинг қадамжолари бор.


iPhone 13 дефицит бўлиши кутилмоқда - EFFECT.UZ\nЯрим ўтказгич инқирози ва чип этишмовчилиги янги iPhone танқислигига олиб келиши мумкин. Бу ҳақда Apple маълумотларига асосланиб Reuters хабар бермоқда.\nБу прогноз Купертино технологик гигантининг молиявий натижаларини муҳокама қилиш чоғида пайдо бўлди. Apple 2021 йилнинг тўртинчи чорагида даромаднинг 36% ўсишини учинчи чоракда такрорлаши даргумонлигини тан олди.\nКомпания бунга чипларнинг этишмаслиги сабаб бўлганини айтди. Муаммо битта чипли тизимларга тааллуқли эмас, лекин этишмаётган компонентлар ҳозирги ва кейинги авлод iPhone`ларини яратишда ёрдамчи компонентлар сифатида жуда муҳим.\niPhone`нинг 13-серияси сентябрь ойида тақдим этилиши ва кузда сотувга чиқарилиши кутилмоқда. Смартфонга кичикроқ экран кесими, кучли процессор, такомиллаштирилган камералар ва бошқа янгиликлар киритилган.\nTeglar:Apple, iPhone 13


Cана : 15-06-2018 / Тарих / кўрилди: 579\nҚадимда Бухоро амирлигида зарб этилган олтин тангалар ва турли буюмлар Италия, Венгрия ва Туркия бозорларида алмашинув қимматини ўтаб келган. Бухоро амирлари олтин конларида қазиш ишларини олиб бориш учун асосан чет эллардан — Эрон, Туркия ва Афғонистон бозорларидан қуллар сотиб олиб келтирган. Негаки, олтин бор жойлар сири ўта махфий сақланган ва олтин конларида барча ишлар тугагач, бу ерда ишлаган қуллар ўлдирилган.\nУмуман олганда, Бухоро амирлари сулоласига қарашли олтин хазинаси анчагина бўлиб, асримиз бошларида унинг катта қисми амир Саййид Олимхонга қарашли ғазнада тўпланган эди.\n«Ойна» журналининг 1914 йил 12 апрелида (25-сони) берилган «Бухоро амирининг хазиналари» сарлавҳали мақолада қуйидагича ёзилади: «…Ҳозир Бухоро амирининг тасарруфи остида бўлган хазинанинг ақчаси (олтин ва кумуш) шу даражада мўлки, ҳеч бир давлат хазинасида бул даражада эҳтиёт сақланган олтин ва кумуш пул ва ёмбилар бўлмаса керак. Бухоро амирининг саночларида (чармдан тикилган, махсус халталар) сақланаётган олтин ва кумуш пуллар бўйи 50 олчин (1 олчин тахминан 70 см га тенг) эни 20 олчин ва баландлиги 8 олчин бўлган бир тоғдан иборатдир. Бу хазинадан ташқари, уч олчин катталикда яна бир ертўла хазинаси бўлиб, у хазина рус, Бухоро ва бошқа бир қанча давлатларнинг олтин пуллари билан тўладир».\nМазкур мақолада яна қуйидаги фактлар ҳам қайд қилинганки, улар ҳам амир хазинасининг ниҳоятда бой бўлганини тасдиқлайди. Амир хонадонига тегишли хазина ҳақида гувоҳлик берувчи бир ярим олчин (1 метр) қалинликдаги дафтар бўлиб, бу дафтарда амирнинг бобосидан буён хазинага тўпланган олтин ва кумуш пуллари ҳақида маълумотлар тўпланган эди. 1914 йилга қадар мазкур дафтардаги хазина рўйхати тўла тафтиш қилинмаган. Бу хазинадан на миллат тараққиёти, на маданий эҳтиёжлар, на мамлакат ободончилиги ва саодати йўлида бирон ҳисса сарф қилинмаган. Улар тўпланган, йиғилган Бухоро хазинаси эди. Улар миқдори аниқ кўрсатилган эмас.\nБухоро амирлари ўз хазиналарини йилдан йилга бойитиб боришга катта эътибор беришган. Бу мақсадда кўплаб солиқлар ва йиғимлар тўпланган. Солиқлар ва йиғимларнинг озгина қисмидангина айрим харажатлар амалга оширилган. Масалан, Эски Бухородаги рус-тузем касалхонаси учун ҳар йили 30 минг сўм (қоғоз ақча ҳисобида), рус полицияси ва Бухоро аскарларини сақлаш учун йилига 1 миллион сўм маблағ харж қилинган. Шунингдек, Бухоро амири ўзи ва сарой аъёнларининг дам олиши, маишати учун йилига 15 миллион сўм маблағ сарфланган. Бу ва бошқа сарф-харажатлар асосан халқдан йиғиб олинган йиғимлар ҳисобидан қопланган.\nБундан ташқари, Бухоро амирининг ўз бекликларида ҳам махсус хазиналари бўлган. Масалан, Чоржўй беклигида амирнинг шахсий хазинаси бўлган. Унда 10 пуд олтин (160 кг) ва минг пуддан ортиқроқ кумуш тангалар сақланган. Шу бекликда сақланаётган амир хазинасидаги бошқа қимматбаҳо моллар ҳам 1 миллиард сўмликдан кўпроқ бўлган («Иштирокиюн» рўзномаси, 193-сон, 1920 й., 19. IX.). Инқилобнинг дастлабки кунларидан бошлаб Чоржўй беклигидаги амир хазинаси «Бухоро жумҳурияти бойлигини муҳофаза қилиш комиссияси» ихтиёрига ўтказилган. Аммо бу комиссия қўлида тўпланган олтин, кумуш, бошқа қимматбаҳо металл ва тошлар бир неча вагонда Россияга жўнатилган.\nҚалъа ичидаги мачитлардан бири ва унга туташ ўрданинг вайрон этилиши манзаралари Бухоро давлатига қарши уюштирилган босқинчиликнинг қай даражада эканлигини кўрсатиб турибди.\nБухоро амири чет давлатлар билан олиб бориладиган савдо-сотиқдан келадиган даромадларнинг катта қисмини ҳам олтин ва кумуш тангаларга айлантириб, ўз хазинасига тўплаган. Масалан, амирликда ҳар йили ўртача 1800 минг — 2 миллион дона қоракўл тери чет элларга сотилган. Амир хазинасига қоракўл тери сотишдан келадиган даромаднинг ҳам 50—60 фоизини олтин ва кумуш тангалар ташкил этган. («Бухоройи шариф» рўзномаси, 32 ва 33-сон, 1912 йил.).\nБундан ташқари, асримиз бошида ҳам Бухоро амирлиги ҳудудида олий сифатли олтин қазиб олинадиган махсус конлар ҳам бўлиб, улар ўта махфий сақланган. Бу конлардан олий сифатли олтин ёмбилар қазиб олинган ва хазинадаги махсус саночларда сақланган.\nХўш, бу хазиналарнинг тақдири нима бўлди? Улар қайда қолди?\nУларнинг кичик бир қисми Бухоро амири Саййид Олимхон томонидан чет элларга юбориб турилди. «Қутулиш» рўзномасининг 1920 йил 2 июль сонида «Фуқаронинг молини қочурманглар» сарлавҳаси остида берилган мақолада шундай дейилади: «Савр ойинда Бухородан жаноби олий (амир) Ҳиндистон орқали Лондонга 200 туя қоракўл териси юборган. Ушбу терилар билан маълум миқдорда олтинлар, қимматбаҳо нарсалар юборади. Бу қимматбаҳо моллар ва олтинларни Тўрақул даллол, Қори Мизроб Мирохўр, Қори Муҳиддин Қоровулбегилар Лондонга олиб кетадилар. Фуқаро молига бўлган бу нарсаларни амир юртдан қочирмоқда». Бухоро амири ўз хазинасидаги қимматбаҳо нарсалардан Машҳадга ҳам юбориб турган. 1920 йил июль ойи бошларида Саййид Олимхон 3 туя олтин, 16 туя кумуш, 25 туя қимматбаҳо нарсаларни Машҳадга юборади.\nИнқилоб арафасида илғор маҳаллий зиёлилар Бухоро хазинасининг чет элга юборилишига қарши чиққан эдилар. Шундай кишилардан бири Абдулвоҳид Мунзим «Қутулиш» рўзномасида (1920 йил 18 июнь сони) босилган мақоласида қуйидагиларни айтади: «Бухоронинг олтин, кўмуш, бриллиантлари, қоракўл териси ва шунга ўхшаш қимматбаҳо нарсаларини кўп миқдорда… Англияга, инглиз банкларига юбормоқдалар. Бухоронинг бойлиги, фақиру фуқаронинг ҳақи бўлган хазина ақчалари қўлларингиздан чиқиб кетишига йўл бермангиз».\nХўш, бу бойликлар-ку Бухоронинг фақиру фуқаросиники экан, Бухоро амири Саййид Олимхон Шўро ҳукумати томонидан бўлаётган хавф-хатар остида хазинанинг атиги бир қисминигина ўз ҳомийларига юбориб, инсофсизлик қилган бўлса, инқилобдан сўнг амир омборларида сақланаётган олтин, кумуш, бриллиант ва бошқа қимматбаҳо металлар, қимматбаҳо моллар — Бухоро хазинаси қаерда қолди?\nАрхив ҳужжатларининг далолат беришича, Саййид Олимхон қочар экан, ўзи билан бирга 100 аравада олтин ва бошқа қимматбаҳо нарсалар олиб, ўз қўшинидаги афғон бригадасининг командири Абдулло Шукурхон ва Тошкентдаги собиқ афғон вакили Муҳаммад Арслон Миришкорлар ҳамда 1000 дан ортиқ аскар кузатуви остида йўлга тушади. Ғиждувон туманидаги Эшон кўприк ёнида Э. Ф. Кужело отряди билан тўқнашади, жанг бошланиб кетади. Кучлар тенг бўлинган жангда амирнинг 1000 кишилик сарбозлари Кужело отрядининг зарбаларига дош беролмай, Зарафшон томонга чекинади. 3 сентябрда амир 25 кишилик гуруҳи билан Кужело отрядлари зарбасидан қутулиб қочади. Аммо бу жангда Саййид Олимхон томонидан олиб кетилаётган 100 аравадаги олтин ва бошқа қимматбаҳо буюмлардан 25 араваси Э. Ф. Кужело отряди қўлига ўтади. Бу улкан хазинанинг тақдири нима бўлганлиги ҳозиргача маълум эмас. Қолаверса, Қизил Армия «юриши» даврида Нурота, Хатирчи бекликларига бир минг пуддан ортиқ олтин ва кумуш тангалар, гавҳар ва ёқут каби қимматбаҳо тошлар, Қармана беклигидан 12 пуд қимматбаҳо металлар ва бошқа бекликлардан ҳам кўплаб миқдорда олтин, кумуш ва бошқа қимматбаҳо металлар мусодара қилинган. Мана шуларнинг аксарият қисми марказга юборилган ва бир қисми эса темир йўл бекатларида талон-торож қилинган. Ташиб кетилган мана шу бойликларимиз тақдири ҳақида ҳам ҳеч нарса билмаймиз.\n11 жойидан шикастланган Минораи Калон; «ғолиблар» амир фили устида.\nБухоро амири қочиб кетгандан сўнг Бухоро арки ертўлаларидан бирида фақат 20000 пуд олтин ва кумуш тангалар саночларда қолиб кетган эди. («Набат революции», № 147, 18, IX. 1920 йил.) Булардан ташқари, бошқа ертўлаларда ҳам кўп миқдорда олтин ёмбилар ва қимматбаҳо тошлар сақланган эди. Бухоро босиб олинган куннинг эрта тонгида 13 та юк вагонли состав Когон темир йўли бекатидан Петербургга қараб йўл олди. Бу вагонларда Бухоро аркидаги амир хазинасидан ўғирлаб олинган олтин ва олтин буюмлар, тарихий ва бадиий аҳамиятга эга бўлган қимматбаҳо ашёлар олиб кетилади. (Душан Файзиев, «Бормисан, эркинлик?!» Гулистон, 1991, 4-сон.).\nМаълумотларнинг гувоҳлик беришича, инқилобдан сўнг фақат М. В. Фрунзе ташаббуси билан Бухородан Москвага амир хазинаси ва бошқа шахсларга тегишли бўлган олтин, кумуш, қимматбаҳо металлар ҳамда буюмлардан бир неча эшелони юборилган.\nМарказга юборилган ана шундай катта миқдордаги Бухоро хазинасидан ташқари, бир қисм бойликлар Қизил Армиянинг 2526 ва 43-авиаотрядлари тайёралари томонидан қилинган аёвсиз бомбардимонлар остида қолиб кетди. 21 августдан 1 сентябргача шаҳарга тайёралардан 200 га яқин бомба ташланиши ва тўплардан отилган снарядлар таъсирида тарихий-меъморчилик ёдгорликларига зарар етиши билан бирга кўплаб қимматбаҳо буюмлар ёниб кетди ва тупроқ уюмлари остида қолди. Булар миллиард сўмликдан ортиқ қимматга эга эди. Улар-ку беаёв бомбардимон қилиш ва ёнғин натижасида нобуд бўлган хазиналардир, яна шундай хазиналар бор эдики, мазкур хазиналар онгли равишда Бухородан ташиб кетилди.\nБухоро инқилобий ҳукумати амир қўшинини тор-мор қилишда берган ёрдами учун 1920 йил 5 сентябрда М. В. Фрунзени амир Саййид Олимхоннинг олтин қиличи ва ханжари билан мукофотлади. Олтин қилич М. В. Фрунзе томонидан Иваново тўқимачиларига совға қилинганлиги маълум.\nБухоро хазинасига ана шундай нописандлик билан қараш маъмурий-буйруқбозликдан иборат яроқсиз бошқарув усули ҳукм сурган 20-йилларнинг охири ва 30-йилларда ҳам давом этди. 1930-йилларнинг бошларида Бухоро ва унинг туманларидаги қишлоқ ва шаҳарларда бошланган «тилла олиш» («тилла гирин») кампанияси даврида ГПУ (Бош сиёсий бошқарма) ходимлари минглаб кишиларнинг олтинлари, ҳатто аёлларнинг узук, зирак, билакузуклар, тиллақош ва бошқа тақинчоқларини мажбурий тарзда тортиб олди. Ўзларидаги бор олтинларини топширганларидан сўнг ҳам улар кўплаб кишиларга яна топиб берасан, деб дўқ-пўписа қилишган, қийноқ азобларига солганлар. Масалан, Бухоро шаҳрининг Косагарон гузарида яшаган Бобо Қори деган 72 ёшдаги қариянинг хонадонига қарашли барча олтин, олтин буюмларини тортиб олишлари етмаганидек, яна қолганларини ҳам топиб берасан, деб оғзига милтиқ тираб азоблаганлар. Сўнгра улар милтиқнинг затворини олиб қўйиб, милтиқнинг мили орқали бир челак сувни Бобо Қорининг ичига юборганлар. Қийналиб кетган чол бундай азоблар жабридан қамоқхонада ҳалок бўлади. Яна ўша гузарда яшаган 61 ёшли Аҳмаджон жомафурушни ҳам ГПУ ходимлари 1930 йилнинг бошларида шу мақсадда қийнаб ўлдиришган.\nБулар-ку, 20-30-йилларда марказий ҳукумат томонидан миллий жумҳурият тасарруфидаги бойликларга нисбатан муносабатда йўл қўйилган «хато» десак, бундай муносабат ҳозир ҳам давом этмаяптими?! Душан Файзиев ёзганидек, «Бу қанақа «халоскорлик»? Октябрь инқилобининг озодлик нурлари деганимиз шумиди?!.. Мана 70 йил бўлибдики, ўша паровоз ва ўша вагонлар (муболаға дерсиз!) ҳамон Бухоро олтини ва олтинга тенг бўлган бойликларни шимолга ташимоқда. Олтин дейсизми, қоракўл териси ёки ипак дейсизми, пахта ёки уран дейсизми, газ ёки маъдан, ўғит дейсизми… Балки, ўша паровоз олдига «қизил чироқ» ёқиш, тўсиқ қўйиш пайти келгандир!» (Душан Файзиев. «Бормисан, эркинлик?!» «Гулистон» ойномаси, 1991, 4-сон.) Ҳақиқатда ҳам, ўзимиз ишлаб чиқараётган кўпгина нарсаларга ўзимиз, яъни Ўзбекистонда яшаётган халқлар эгалик қилолмаяптилар. Кўпчилиги ҳозиргача марказий ҳукумат қўлида.\nҲозирги ошкоралик замонида, халқлар ўзлигини англаб етаётган вақтда ҳар бир жумҳурият тасарруфидаги бойликлардан оқилона фойдаланиш, асраб-авайлаш, жумҳурият халқларининг фаровонлиги йўлида сарф этиш вақти етмадимикин?!\nНарзулла Йўлдошев, тарих фанлари номзоди, доцент;\nЙўлдош Ҳайдаров, Бухоро давлат дорилмуаллимининг ўқитувчиси.\n"Фан ва турмуш” журнали, 1991 йил, 10-сон


16 апрел 2021, Тошкент вақти: 22:20\nЎзбекистонликлар Макка шаҳрида.2020, 27 февраль\nUzbekistan Airways компанияси матбуот хизматининг Озодликка 27 февралда билдиришича, Саудия Арабистони Ташқи ишлар вазирлигининг мамлакат зиёратчилар учун ёпилиши тўғрисидаги баёноти ортидан Uzbekistan Airways Саудия Арабистонига парвозларни номаълум муддатга тўхтатди.\nБироқ Саудиядан Ўзбекистонга аввал режалаштирилган парвозлар у ердаги зиёратчиларни қайтариш учун амалга оширилаверади.\nЭр-Риёд зиёратчиларнинг мамлакатга келишини тақиқлашини коронавирус тарқалиш таҳдиди билан изоҳлади.\nСаудия Арабистони Ташқи ишлар вазирлигининг Умра ибодатини адо этиш учун келаётган зиёратчиларнинг бу мамлакатга кириши, Макка шаҳрида Умра амалларини бажариш ва Мадина шаҳридаги масжидни зиёрат қилиши вақтинча тўхтатилгани тўғрисидаги баёноти ортидан Ўзбекистон Республикаси Дин ишлари қўмитаси ҳам ўз баёнотини эълон қилди. Баёнот Саудия ҳукуматининг қарори ҳақидаги хабардан иборат холос.\nЮзага келган вазиятдан пайдо бўлган саволларга қўмитанинг Озодлик боғланган расмийси жавоб беришни истамади.\nУмра сафари ҳақини тўлаб, чўнтагида самолёт чиптаси борлар энди нима қилади? Уларнинг пули қайтариладими ёки сафар бошқа муддатга режалаштириладими?\nШу ва бошқа саволларга Ўзбекистон Мусулмонлар идораси баёнотида ҳам жавоб йўқ. Идора ҳам Саудиянинг қарори тўғрисида бир энлик хабар ёзишдан нарига ўтмаган.\nМакка шаҳри, 27 февраль\nОзодлик мухбири шу кунда Саудия Арабистонида Умра зиёратида юрганлар билан гаплашди. Андижонлик зиёратчиларнинг айтишича, улар ўзларига нисбатан қандайдир фавқулодда чекловлар жорий этилганини сезгани йўқ.\nСуҳбатдошлардан бирининг айтишича, касаллик юқтириб олишдан қўрқиб. оғиз-бурнини ниқоб билан тўсиб олганлар кўп эмас, лекин бундайлар ҳам учраб туради.\nСафаримиз муддати қисқариши тўғрисида ва умуман сиз айтаётган вирус билан боғлиқ ҳеч қандай гап бўлгани йўқ.\n"Сафаримиз муддати қисқариши тўғрисида ва умуман сиз айтаётган вирус билан боғлиқ ҳеч қандай гап бўлгани йўқ, ҳар ҳолда мен эшитганим йўқ. Саудиянинг тақиқиниям сиздан эшитиб турибман" деди андижонлик зиёратчи.\nЎзбекистонликлар Умра сафарида. Макка шаҳри, 2020, 27 февраль.\nСаудия Арабистони ўз ҳудудини ёпганидан бехабар Ўзбекистондаги хусусий агентликлар Умра сафарига одамларни жалб этиш билан банд.\nОзодлик 27 февралда ўшандай хусусий агентликлардан бири “Historical Travel” хусусий бандлик агентлиги вакили билан гаплашди.\nАгентлик вакили Саудия Арабистонининг қарори ҳақида Озодлик мухбиридан эшитди. Унгача эса, мана бу маълумотни ўртоқлашди:\n“Умрага бормоқчилардан аризаларни қабул қилаяпмиз. Навбатдаги гуруҳимиз 29 февралда учади. Ўша куни 43 киши кетади. Кейингиси мартнинг ўрталарида йиғилса керак”.\n“Historical Travel” ходимасининг айтишича, 10, 15. 20 кунлик Умра сафарлари мавжуд. 10 кунга борадиганлар 1800 АҚШ доллари (сафар ҳаражати) ва 405000 сўм (фирма ҳаражатлари) тўлайди. 20 кунга борадиганлар 200 доллар кўпроқ тўлайди.


Бисакодил-RG – medu.uz – Дорилар ҳақида маълумотлар ўзбек тилида\nHome Йўриқномалар Бисакодил-RG\nПрепаратнинг савдо номи: Бисакодил-RG\nТаъсир этувчи модда (ХПН): Бисакодил\nДори шакли: Ичакда эрувчан кобик билан копланган таблеткалар.\nтаъсир этувчи модда: бисакодил – 5,0 мг.\nядронинг ёрдамчи моддалари: картошка крахмали, лактоза моногидрати, микрокристаллик целлюлоза, поливинилпирролидон, тальк, кальций стеарати.\nТаърифи: Оч-сариқ рангдан сариқ-лимон ранглигача бўлган иккиёқлама қавариқ юзали қобиқ билан қопланган таблеткалар.\nСурги препарати, дифенилметан ҳосиласи, олддори ҳисобланади. Ичакнинг ишқорий муҳитида меъда-ичак йўлларининг шилиқ қаватига қитиқловчи таъсир кўрсатадиган моддаларни ҳосил бўлиши билан гидролиз юз беради (перистальтикани кучайтиради ва йўғон ичакда шиллиқнинг секрециясини оширади). Ичга қабул қилинганда таъсири 6-10 соатдан кейин (уйқудан олдин қабул қилинганда 8-12 соатдан кейин) бошланади.\nПрепаратнинг фармакокинетикаси тўғрисидаги маълумотлар тақдим қилинмаган.\nГипотоник ва атоник қабзиятлар (шу жумладан кексалардаги; операциялар ва туғуруқлардан кейинги қабзият). Ич келишини бошқариш (геморрой, проктит, орқа тешик ёриқлари). Жарроҳлик операцияларга, инструментал ва ренгенологик текширувларга пациентни тайёрлашда қўлланади.\nИчга, уйқудан олдин ёки нонуштадан 30 минут олдин, катталар ва 14 ёшдан ошган болаларга – 5-15 мг (1-3 таблетка); 2-12 ёшли болаларга – 5 мг (1 таблетка) ва 12 ёшдан катталарга 5-10 мг (1-2 таблетка) буюрилади. Таблеткаларни чайнамасдан ва оз миқдордаги сув билан бирга ютилади.\nОператив аралашувга ёки диагностик текширувларга тайёрлашда – 10 мг дан (2 таблетка) операция ёки текшириш олдидан тунга буюрилади.\nИчак санчиғи, диарея (дегидратация, сув-электролит алмашинувини бузилишлари, мушак кучсизлиги, тиришишлар, артериал босимини пасайиши), қоринда оғриқ, метеоризм, аллергик реакциялар бўлиши мумкин.\nЎта юқори сезувчанлик, ичак тутилиши, чуррани қисилиб қолиши, қорин бўшлиғи аъзоларининг ўткир касалликлари, перитонит, меъда-ичак йўлларидан қон кетишлари, бачадондан қон кетишлари, цистит, спастик қабзиятлар, ўткир геморрой, ўткир проктит, 2-6 ёшгача бўлган болалар.\nЭҳтиёткорлик билан: ҳомиладорлик, лактация даври, жигар ва/ёки буйрак етишмовчилиги, анамнезида ичакнинг яллиғланиш касалликларига шубҳа бўлган пациентлар.\nАнтацидлар билан бирга қўллаш унинг қобиғини барвақт эришига ва меъда ва 12 бармоқ ичакни таъсирланишига олиб келиши мумкин.\nУзоқ вақт давомида қўллаш мумкин эмас.\nБелгилари: диарея, сувсизланиш, сув-электролит мувозанатини бузилиши, гипокалиемия, йўғон ичак атонияси, қоринда спазмлар, калий ва бошқа микроэлементларни клиник аҳамиятли йўқотилиши.\nИчакда эрувчан кобик билан копланган таблеткалар, 5 мг дан контур уяли ўрамларда.\nКурук, ёруғликдан ҳимояланган жойда, 25°С дан юқори бўлмаган ҳароратда сақлансин.


Ҳоким ва милиция фермерни тугатмоқда - 26 Декабря 2008 - Ҳимоячи\nЧоршанба, 22.09.2021, 21:27\nГлавная » 2008 » Декабр » 26 » Ҳоким ва милиция фермерни тугатмоқда\nҲоким ва милиция фермерни тугатмоқда\nУзоқ йиллар давомида оғир меҳнат¸ пешона тери эвазига бола-чақасини боқиб келган минглаб фермерлар¸ президентнинг фермер ерларини йириклаштириш ҳақидаги фармони асосида сўнгги бурда нонидан ҳам жудо бўлмоқда.\nКузатувчиларга кўра, жиззахлик ҳокимлар фермерлар билан йиғилиш ўтказилаётган жойларда милиция бошлиқлари ўз ходимлари билан хизматга шай туради.\nҲокимга ёқмаган ёки унинг гапини икки қилган фермер ўша ернинг ўзида милиция қўлига топширилади.\nЖиззахлик инсон ҳуқуқи ҳимоячиси Маъмуржон Азимов ҳам фермер. Унинг 10 гектар ери бор. Унинг фермер хўжалиги ҳам тугатилиш арафасида.\nЖиззах вилоят ҳокимининг ўринбосари Маҳмуд Холбўтаев билан бўлиб ўтган йиғилишда ҳоким ўринбосари ундан нега ерни шу пайтгача топширмаганини сўрабди:\n- Агар сиз уйимдаги саккизта жонни боқишнинг кафолатини берсангиз, мен ерни топшираман, дедим.\nҲоким ўринбосарининг: “Ўзбекистон қонунида бола-чақани боқиш ота-онанинг вазифасига киритилган”, деган гапига эса Маъмуржон Азимов:\n- Кечирасиз ўша отанинг биттаси мен бўламан. Мана шу саккиз жонни 10 гектар ер билан боқиб келаяпман. Агар мен бу ерни ҳам топширадиган бўлсам¸ мен ишсиз қоламан, - деб жавоб берибди фермер.\nМаъмуржон Азимовга ўхшаб ишсиз қолаётган фермерлар бугун вилоятда мингларни ташкил этади. Маъмуржон Азимов ўрмонга ўт кетди - ҳўлу қуруқ баравар ёнаяпти, дейди.\nФермерлар ерларини йириклаштиришда¸ қарорда айтилган кўрсатмаларга риоя қилинмаяпти, ҳокимлар ўз билганларича иш қиляпти, техникаси, режаларни бажараётгани, қарзлари бор-йўқлиги ҳам ҳисобга олинмаяпти, бизнинг ҳокимлар салла деса калла келтирадиганлардан бўляпти, дейди у.\nФермерларнинг давлат режаларини уддалаб келаётганлиги, имкониятидаги техникалар ҳисобга олинмаяпти. Ҳокимлар эса ўз айтганларини қилдириш мақсадида милицияни ишга солаяпти.\n- Давлат режасини бажараëтган фермер бўлсин¸ бутун техникалари бор бўлган фермер бўлсин - ҳаммасидан бир текисда ариза ëздириб олинди.\nУлар йиғилиш ўтказган пайтда¸албатта¸ ички ишлар ходимлари туради. Агар қайсидир фермер уларга гап қайтарадиган бўлса¸ зудлик билан милицияни ишга солишади. Менинг бошимдан ҳам кескин зўравонликлар ўтган, - дейди суҳбатдошимиз.\nМаъмуржон Азимов вилоят ҳокими ўринбосари иштирок этган йиғилишда милиция орқали қилинган босимга мисол ҳам келтирди.\n- Ўша йиғилишда Маматқулов Абдунаби фермер хўжалигининг раҳбаридан: “Неча гектар еринг бор?” деб сўради.\n“31 гектар яйловим бор”, деганида¸ ички ишлар ходимларига: “Олиб чиқиб, ариза ëздириб олинглар”, деб ўша ерда бояги фермернинг ерини мажбурий тортиб олишди, - дейди фермер Азимов.\nЖиззах туманидаги “Марҳабо” фермер хўжалиги бошлиғи Меҳри Эрматовага ҳам еридан воз кечиш ҳақида “ихтиёрий” ариза ёзиш айтилган. Лекин у:\n- Мен ариза ëзмайман деб айтганман¸ - дейди.\nЧунки, дейди Меҳри опа, ердан воз кечиш ҳақида ариза ёзиш¸ бу оилани ишсизликка ва қашшоқликка гирифтор қилишдир.\n- Менинг 5-6та невараларим бор. Булар ишсиз қолиб кетади-ку.\nМеҳри опа, гарчи ери кам бўлса ҳам, бирор йил режани бажармаган ёки қарздор бўлиб қолган эмас.\n- Мана менинг фермер бўлганимга 9 йил бўлган бўлса¸ ҳар доим режаларни 105¸ 109¸ 110 фоизларга бажариб келдим. Режани бажармай қолган йилим умуман йўқ. Техникаларим ҳам етарли, - дейди Меҳри опа.\nЕрларини топширишни истамаган фермерларга эса ҳоким ўринбосари: «хоҳлаган жойингга ëзавер”, демокда.\nМаъмуржон Азимов фикрича, бу бедодликлардан президентнинг хабари бўлмаса керак.\nЗеро¸ у чиқарган фармонда ерларни ихтиёрий равишда йириклаштириш назарда тутилган эди.\nФермер энди президентга очиқ мактуб билан мурожаат қилмоқчи:\n- Сиз олдинги йиғилишда “хоҳлаган жойингга ëзавер, ҳеч ким сизларни тингламайди”, деган эдингиз.\nМен президентимизга сиз тўғрингизда очиқ хат ëзаман.\nАгар сизга нисбатан ҳеч қандай чора кўрилмайдиган бўлса¸ ана шундагина мен давлат ичида давлатчилик бошланганини тан оламан ва Ўзбекистон қонунларига эмас¸ сизларнинг тартибларингизга бўйсунаман¸ - дейди Маъмуржон Азимов.\nПросмотров: 776 | Добавил: himoyachi | Рейтинг: 0.0/0


Адлия соғлом турмуш тарзи тарафдори\nАндижон вилоят адлия бошқармаси томонидан Адлия органлари ва муассасаларида оммавий спортни ривожлантириш ва соғлом турмуш тарзини тарғиб қилишга бағишланган спорт мусобақалари ўтказилиб келинмоқда.\nШундай мусобақалардан бири Адлия бошқармаси ташаббуси билан жорий йилнинг 12 декабрь куни адлия бошқармаси ва туман (шаҳар) адлия бўлимилари ходимлари, Давлат хизматлари агентлиги вилоят ҳудудий бошқармаси ходимлари ҳамда хусусий амалиёт билан шуғулланувчи нотариуслар жамоалари ўртасида спортнинг мини футбол тури бўйича мусобақа ташкил этилди.\nМусобақа қизғин курашларга бой бўлиб дастлабки ўйинда Туман адлия бўлимлари жамоаси хусусий амалиёт билан шуғулланувчи нотариуслар жамоаси билан куч синашиб, пенальтилар сериясида 4:3 ҳисобида ғалаба қозонди ва финал йўлланмасини қўлга киритди.\nМусобақанинг иккинчи ўйинида адлия бошқармаси ва Давлат хизматлар агентлигининг ҳудудий бошқармаси жамоалари ўртасида ўтказилиб муросасиз кечган баҳсда Агентлик жамоаси финал йўлланмасини қўлга киритди.\n1-ўринни соҳиби ДХА ҳудудий бошқарма жамоаси,\n2-ўринни туман (шаҳар) адлия бўлимлари жамоаси,\n3-ўринни адлия бошқармаси жамоаси қўлга киритди.\nҒолиб бўлган жамоаларга эсдалик совғалар топширилди.\nБошқарма томонидан ушбу ўтказилган мусобақа юзасидан тафсилотлар ОАВ орқали ёритилиши таъминланиб, вилоят телевидениеси мухбирларига адлия ходимлари томонидан интервьюлар берилди.


Ўзбекистон Миллий олимпия қўмитасидан маълум қилишларича, истеъдодли ёш спортчимиз 2000 метр масофага яккалик қайиқларда ўтказилган пойгада 7 дақиқа 40,95 сония натижа билан маррага иккинчи бўлиб етиб келган.\nМазкур масофада олтин ва бронза медаллар гонконглик Чан Юк Ман ҳамда Япония вакили Наоики Такадага насиб этди.\nҲамюртимиз — жаҳон чемпиони\nДаниянинг Копенгаген шаҳрида фахрийлар ўртасида оғир атлетика бўйича жаҳон чемпионати ўтказилди.\nМазкур нуфузли мусобақада 45-49 ёшли оғир атлетлар ўртасида имкониятини синаб кўрган ҳамюртимиз Вячеслав Брюхов олтин медалга сазовор бўлди. Спортчимиз штангани даст кўтаришда 120, силтаб кўтаришда 160, иккикураш бўйича 280 килограмм натижани қайд этди. Бу орқали тажрибали атлетимиз кумуш медаль совриндори, германиялик Йенс Каббе кўрсатган натижадан нақд 29 килограмм зиёд оғирликни бўйсундирди.\nЖаҳонгир Воҳидов — халқаро гроссмейстер\nЎзбекистонлик шахматчилар орасида халқаро гроссмейстер талабини бажарган спортчилар сафи яна кенгайди.\nЎзбекистон Миллий олимпия қўмитасидан маълум қилишларича, Халқаро шахмат федерацияси — FIDE кўплаб нуфузли мусобақаларда Ватанимиз шарафини муносиб ҳимоя қилиб келаётган ўн тўққиз ёшли спортчимиз Жаҳонгир Воҳидовга халқаро гроссмейстер унвонини бериш тўғрисида қарор қабул қилган.\nУмидли спортчимиз 16 ёшида халқаро спорт устаси талабини бажарган эди. Орадан уч йил ўтиб у халқаро гроссмейстер бўлди. Шу тариқа ўзбекистонлик халқаро гроссмейстерлар сони ўн бир нафарга етди.\nЭътиборли жиҳати, Жаҳонгирнинг отаси Тоҳир Воҳидов ҳам шахмат бўйича халқаро гроссмейстердир.\nЎсмирларимиз чорак финалда\nШу кунларда Таиландда футбол бўйича ўн олти ёшгача бўлган ўсмирлар ўртасида Осиё чемпионати баҳслари бўлиб ўтмоқда.\nМусобақада ўн олти юрт терма жамоаси тўрт гуруҳга бўлинган ҳолда совринли ўринлар ҳамда келаси йили Чилида ўтказиладиган жаҳон чемпионатининг тўрт йўлланмаси учун кураш олиб бормоқда.\nТурнирнинг “С” гуруҳидан жой олган ўзбекистонлик ўсмирлар дастлабки турда непаллик рақибларига қарши майдонга тушиб, дуранг (1:1) натижа қайд этган эди. Навбатдаги турда вакилларимиз КХДР ёш футболчилари устидан 3:2 ҳисобида ғалабага эришди. Гуруҳ босқичидаги сўнгги беллашувни кувайтлик тенгқурларига қарши ўтказган ҳамюртларимиз янада йирикроқ ҳисобда муваффақият қозонди — 4:2.\nШу тариқа уч ўйинда 7 очко жамғарган футболчиларимиз гуруҳ пешқадами сифатида чорак финал босқичига йўл олди. Ушбу квартетда иккинчи ўрин КХДР ўсмирлар терма жамоасига насиб этди.\nБошқа гуруҳларда юқори натижаларга эришган Жанубий Корея, Малайзия, Австралия, Япония, Эрон ва Сурия терма жамоалари ҳам кейинги босқич масаласини ҳал қилишди.\nВакилларимиз энди 14 сентябрь куни Сурия ўсмирлар терма жамоасига қарши кечадиган ўйинда ярим финал ва жаҳон чемпионати йўлланмаси масаласини ҳал қиладилар.


Лола Каримова-Тиллаева Ўзбекистоннинг ЮНЕСКО қошидаги элчи лавозимини тарк этмоқда — ИА «Фергана» — мобильная версия\nЛола Каримова-Тиллаева Ўзбекистоннинг ЮНЕСКО қошидаги элчи лавозимини тарк этмоқда\nЎзбекистон биринчи президенти Ислом Каримовнинг 39 ёшли кенжа қизи Лола Каримова-Тиллаева ЮНЕСКО қошидаги республиканинг доимий вакили лавозимини тарк этмоқда. Бу ҳақда у 26 август куни Самарқандда ўтган “Жаҳон тамаддуни тарихида Марказий Осиё ренессанси” дея номланган халқаро анжуманда сўзга чиқа туриб билдирди, дея хабар беради ТАСС.\nЛола Каримова-Тиллаева эри билан. Фотосурат унинг Фейсбукдаги саҳифасидан олинган\n“Яқин келажакда мен элчи лавозимини тарк этиб оилам, ўз олдимга қўйган шахсий вазифаларим ва Ислом Каримов фонди томонидан амалга оширилаётан лойиҳалар билан боғлиқ ишларга ҳамда бошқа ижодий, хайрия ва маданий лойиҳаларга эътиборимни қаратмоқчиман”, - дея билдирди Каримова-Тилляева.\n“Vanity Fair” нашри 10 июль куни ёзган мақолада айтилишича, Лола Каримова-Тиллаева оиласи билан Лос-Анжелесда яшайди, уб ерда дўкон очиб олган, бироқ кўпроқ Парижда ишлайди. Унинг эри Темур Тиллаев Экспор-импорт операцияларига алоқадор компанияларнинг бутун бошли тармоғига эгалик қилади.\nЯқин кунлардан бери Ўзбекистон ташқи ишлар вазирлиги сайтида унинг исми-шарифи Лола Тиллаева деб кўрсатилмоқда. У Ўзбекистон Гимнастика федерациясининг президенти, “Sen Yolg’iz Emassan” болалар жамоатчилик фонди васийлар кенгашининг раиси, Осиё гимнастика уюшмасининг фахрий президенти, Швейцариядаги энг бой одамлар рўйхатининг фигурантидир.\n“Фарғона” агентлигининг номи ошкор қилиб бўлмайдиган манбалари маълум қилишича, марҳум президентнинг қариндошлари аста*аста ўзларининг яширин таъсирини ва дамоатчилик позицияларини йўқотиб бормоқда. Каримовнинг хотини Татьяна Акбаровна Фарғона вилоятидаги туғилган шаҳри Қувасойда “фахрий сурган”да. Кенжа қизи Лола ва унинг эри Темур Тиллаев энг яқин кунларда республика ичидаги салобатли бихнесидан маҳрум бўлиб қолиши мумкин. Шундай қилиб, биз бир йил олдин ёзган жараёнларимиз давоми яққол кўзга ташланиб турибди.


2020 йил 13 февраль куни Халқ депутатлари Сирдарё вилояти Кенгашининг навбатдаги сессияси бўлиб ўтди. Сессияда вилоят прокурори Р.Машарипов иштирок этиб, вилоят прокуратураси органларининг 2019 йилдаги фаолияти тўғрисида ахборот берди.\nФото: Сирдарё вилояти прокуратураси\nҚайд этилишича, 2019 йилда жами 3 310 нафар фуқаронинг бузилган ҳуқуқлари тикланди, прокурор текширишлари ва дастлабки тергов давомида жами 24,7 млрд. сўм зарарлар ундирилиши таъминланди.\nЖиноятчилик ва ҳуқуқбузарликларни барвақт аниқлаш ва уларга қарши кураш, тезкор-қидирув ва тергов фаолиятини мувофиқлаштириш соҳасида кўрилган чоралар натижасида умумий жиноятчилик 2,6 фоизга, шу жумладан номусга тегиш (25 фоиз), безорилик (20 фоиз), қасддан одам ўлдириш (18,2 фоиз), одам савдоси билан боғлиқ жиноятлар (12,5 фоиз), ўлим билан боғлиқ йўл-транспорти ҳодисалари (8,6 фоиз), фирибгарлик (3,1 фоиз) ва бошқа қатор жиноятларнинг камайишига эришилди.\nКоррупцияга қарши курашиш йўналишида вилоят идоралараро комиссияси иш режаларига асосан профилактик тадбирлар ўтказиб борилди. 2019 йилда 49 нафар мансабдор шахслар турли кўринишдаги мансабдорлик жиноятлари учун жиноий жавобгарликка тортилди.


Бадштубер 17 ойлик танаффусдан сўнг умумий гуруҳ машғулотига қайтди / CHAMPIONAT.asia\nБадштубер 17 ойлик танаффусдан сўнг умумий гуруҳ машғулотига қайтди\n“Бавария” ҳимоячиси Хольгер Бадштубер 17 ойлик танаффусдан сўнг, ниҳоят жамоасининг умумий машғулотларига қайтди.\nКеча Хольгер умумий гуруҳда шуғулланди. Бадштубер одатий машғулотлардан кейин тўп билан ҳам ишлашга улгурди. Шунингдек, 45 дақиқа давомида махсус дастур асосида алоҳида машқ ҳам бажарди.\nЭслатиб ўтамиз, Хольгер Бадштубер 2012 йилнинг декабрь ойида тиззасидан жиддий жароҳат олганидан бери яшил майдондан ташқарида юрганди. Аввалроқ 25 яшар ҳимоячининг келаси мавсумда сафга қайтиши айтилаётганди.\nБадштубер “Бавария” клуби тарбияланувчиси хисобланади. Асосий таркибда 2009 йилдан бери ўйнаб келади. Умумий хисобда Мюнхен клуби либосида 149 та учрашув ўтказган. Бу ўйинларда рақиб дарвозасини бир бор ишғол қилиб, 10 та голга ҳаммуаллифлик қилган.


“Фириб – оғир жиноят ёхуд мўминлик сифати ва исломий биродарликка таҳдид” – oliymahad.uz\n“Фириб – оғир жиноят ёхуд мўминлик сифати ва исломий биродарликка таҳдид”\nБандаларини ўзаро муомалаларини ҳалол йўллар билан амалга ошириш ва ҳаром йўллардан четланишга амр қилган Аллоҳ таолога беҳисоб ҳамду санолар бўлсин!\nУмматига бир-бирлари билан бўладиган муомалаларини батафсил тушунтириб, уларни қандай амалга оширишни кўрсатиб берган Ҳабибимиз Расулуллоҳ соллаллоҳу алайҳи васалламга саловоту саломларимиз бўлсин!\nМуқаддас динимиз ҳаёти дунёда ҳалол пок яшаш, ҳалол йўллар билан ризқ топиш, ибодатларни ўз вақтида бажариш ва инсонлар билан ҳусни-хулқ, адолат, ва ростгўйлик асосида ҳаёт кечиришга буюради. Ҳамда заррача миқдорда гуноҳ, адолатсизлик ва зулм қилишдан қаттиқ қайтаради.\nМаълумингизки, инсоннинг Роббиси билан боғланиши ибодат ҳисобланса, бир-бирлари билан ўзаро алоқаси эса муомалот ҳисобланади. Аллоҳ таоло Ўзига қилинадиган ибодатни гўзал бўлишини талаб қилганидек, Бандалари бир-бирларига ҳам гўзал хулқ ила муносабатда бўлишга амр қилди. Олди-берди масалаларида эса бир-бирининг ҳуқуқини риоя қилиш ва ҳалол йўллар билан муомала қилишга буюрди.\nЯъни: “Эй иймон келтирганлар! Бир-бирларингизни молларини ботил йўл билан еманглар, магар ўзаро розилик асосида тижорат бўлса, майли”, (“Нисо” сураси, 29 – оят)”.\nБировнинг молини ботил – ҳаром йўл билан ейишга рибо, порахўрлик, зулм ила тортиб олиш, коҳинлик ила пул топиш, ёлғондан гувоҳлик бериш, ўғрилик, товламачилик, алдамчилик – фирибгарлик ва бошқалар киради. Ояти каримадаги “еманглар” деган амр фақатгина ейиш ёки ичишга чекланиб қолган эмас, балки ноҳақ ўзлаштириб олиб, ҳар қандай услубда фойдаланиш тушунилади. Ўзлаштириб олишдан одатда ейиш мақсад қилингани учун ояти каримада шу лафз билан ишлатилди. Бундай йўл билан тановул қилиш, шубҳасиз ҳаром. Шариатда қатъий таъқиқланган.\nУмму Салама онамиз розияллоҳу анҳо Расулуллоҳ соллаллоҳу алайҳи васалламдан ривоят қиладилар: “Расулуллоҳ соллаллоҳу алайҳи васаллам ҳужралари олдида жанжал овозини эшитиб, ташқарига чиқдилар ва дедилар: “Мен ҳам бир инсонман. Менинг ҳузуримга ҳақ талашиб, даъво билан келиб турасизлар. Балки бирингиз бошқангиздан сўзга чечангроқ бўлиб чиқарсиз ва мен уни рост гапиряпти, деб, шунга қараб ҳукм чиқараман. Лекин билиб қўйингки, мен кимга бирор мусулмоннинг ҳаққини олиб бераётган бўлсам, ўша нарса дўзахнинг бир чўғидир. Хоҳлаган уни олсин, хоҳламаган уни олмасин” (Имом Бухорий ривояти).\nФириб луғатда –алдамчилик, йўлдан оздириш, кишини қасддан тойилтириш, қўлга тушуриш, чув тушуриш, ҳийла-найранг, макрга ишлатилади.\nФирибгар эса – алдовчи, товламачи, макру ҳийла билан шуғулланувчи, ҳийлагар одамдир.\nФириб умумий ҳолда ёлғон турига кириб, бир қанча ҳолатларда намоён бўлади.\n1. Тарозидан уриб қолиш. Бу жуда оғир жиноятлардан бўлиб, Аллоҳ таоло Қуръони каримда:\nوَيْلٌ لِلْمُطَفِّفِينَ ثُمَّ إِنَّهُمْ لَصَالُو الْجَحِيمِ\n“Ўлчовдан уриб қолувчиларга вайл бўлсин. … сураниннг давомида “Сўнгра, албатта, улар жаҳиймга кирувчилардир”, деб марҳамат қилади (“Мутоффифун” сураси, 1-16 оятлар).”\nШунингдек Абу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи васаллам бир уюм таом (буғдой) олдидан ўтдилар ва қўлини унинг ичига солиб кўрдилар, шунда қўли нам бўлди. У зот:\n“Эй таом эгаси! Бу нима?!” дедилар.\n“Ёмғир тегиб қолганди, эй Аллоҳнинг расули”, деб жавоб берди.\n“Одамлар кўришлари учун буни таомнинг устига қилсанг бўлмасмиди?! Ким алдаса, мендан эмас!” дедилар” (Абу Довуд, Термизий ва Муслим ривояти).\n2. Сифатсиз кийим-кечак ёки бошқа ҳар қандай молни жудаям сифатли деб алдаб сотиш. Ўзи аслида унинг моли сифатсиз, бир-икки марта кийсангиз ёки ишлатсангиз яроқсиз ҳолга келиб қоладиган бўлади-ку, у уни сифатли деб мақтаб, алдаб сотади.\n3. Ёки атр сотувчилар атрга сув аралаштириб, ёки офтобда қолиб кетиб, сифати бузилган атрни алдаб сотиш.\n4. Ёки баъзилар тиллога ва бошқа нарсаларга ўзга бир моддани аралаштириб, софлигини даво қилиб алдаб сотишади.\nБайдаги фирибни яна бир канча кўринишлари бўлиб, уни барчасини санаб ўтадиган бўлсак, гап чўзилиб кетиб қолади.\nЭнди ҳозирги кундаги савдогарларнинг ҳолига назар солайлик. Айримлари савдонинг қандай тури бўлса, барчасида ўзига хос фириб, ўзига хос алдов йўлларини ишлаб чиқишган. Нима бўлса ҳам, ҳаридорни алдаб, молини ўтказиб олишдан ўзга ташвиши йўқ. Яхши, сифатли молни кўргазмага қўйиб, ёмонини тортиб ёки ўлчаб бериш – энг осон иш. Аввалгиларга ўхшаб, “ёмғир ёғиб қолганди” дейиш йўқ. Зироат маҳсулотларини бозорга олиб чиқишдан олдин, албатта, томиридан тўйиб сув ичиб олгунича сувга қўйилади. Сўнг сувга тўйиб, вазни оғирлашиб, тарозида вазн босадиган бўлиб олганидан кейин, бозорга олиб чиқилади. Бунинг натижасида маҳсулотнинг сифати бузилади, зарарли бўлиб қолади, оқибатда одамлар заҳарланади, дард босади-да!\nБозорда шеригининг ширин анорини сўйиб, кўргазмага қўйиб, ўзининг аччиқ анорини пуллайдиганлар ҳам йўқ эмас. Қўйингки, инсон боласи тугул, шайтоннинг ҳам ақлига сиғмайдиган найранглар бозорда учрайди.\nНикоҳ ишларидаги фириблар. Бу ҳам ҳозирги кунда жудаям кўп тарқаган ёлғон, алдовчилик тури бўлиб жудаям кўп фитналарга сабаб бўлмоқда.\n1. Саййиба қизини бокира деб узатиш. Ҳозирги кунда ҳаётда шундай алдовлар ҳам учраб турибди. Ота-она асли бокира бўлмаган қизини айбини яшириб, айтмасдан, “Қизимиз бокира” деб ёлғон гапириб узатиб юборишяпти. Ёки ота-она уйланиб олган ўғлини “оиласи йўқ” деб уйлаб қўйиши. Бунинг натижасида ажрим, оила бузилишлар вужудга келмоқда.\n2. Тўйдан олдин айби, ёки бирор касаллиги бор келин ё куевни гўзал, соғлом қилиб кўрсатишдир. Тўйдан кейин эса бошқача бўлиб чиқади. Бу ҳам турли низо ва оила бузилишига олиб келади.\n3. Ёки учрашувга чиқишда макияж – пардоз-андоз қилиб, бўянтириб чиройли қилиб чиқариш. Аслида макияжсиз ҳолда кўрадига бўлса, бир-бирига ёқмайдиган бўлиб чиқади.\n4. Ёки ўзини бой, қилиб кўрсатиш. Ҳаммамизга маълум, бу нарса шарифатдаги кафоат масаласига зиддир.\nМана бу алдовлар, не-не умид билан барпо бўлаётган оила ҳали бирлашмай туриб барбод бўлишига олиб келиши ҳеч кимга сир эмас.\nФириб – алдовнинг яна бир тури оилада бўлади. Фарзанд ота-онасига нисбатан алдов ишлатади. Масалан дарсдаман деб айтади, аслида эса кўчада ёки бирор компьютер хонада вақтини исроф қилаётган бўлади. Ота-онаси эса катта мақсадлар билан ўстираётган фарзандига ишониб, уни текширишга ҳам ҳожат топишмайди. Бу қилмиши билан нодон фарзанд ўзининг фарзандлик бурчи ва масъулиятини суистемол қилаётган бўлади. Ёлғон гапириб гуноҳи кабира қилади.\nЁки ака-ука ўртасидаги муносабатлар. Ўзининг жигари бўлишига қарамай алдаб кетаётган инсонлар ҳам кам эмас. Ахир мартабаси шариф бўлган бани инсон шундай ишларга қўл уриши тўғри бўладими? Бир қориндан тушган, ота-онаси бир, бирга ўсиб, бирга катта бўлган. Бир умр бирга яшаган, ҳаётда елкадош бўлиши керак бўлганлар ўз жигарини чув тушуриб кетса.\nЁки катта орзу-мақсадлар билан бир ёстиққа бош қўйган. Бир умр бирга ҳалол-пок ҳаёт кечиришга аҳд қилган, бир-бирига динининг ярми, иймониниг ярми бўлиш керак бўлган эр-хотин бир-бирининг ҳаққига ҳиёнат қилишларини қанда баҳолаш мумкин?\nХалқимизда “Ҳовли олма, қўшни ол” деган ҳикматли мақол бор. Ёки “Узоқ қариндошдан яқин қўшни яхши” дейди доно халқимиз. Ҳабибимиз соллаллоҳу алайҳи васаллам эса “Жибрил менга шу қадар васият қилдики, қўшни ҳам мерос олса керак деб ўйлаб қолдим” деганлар. Шу даражада бир –бирларига яқин бўлган қўни-қўшнилар ҳам бир-бирининг ҳаққига гоҳида бепарво бўлиб қолишади. Ахир қўшничилик ҳаққи қайда қолди, мўмин-мусулмон, Муҳаммад соллаллоҳу алайҳи васалламнинг уммати бу ишларга қўл уриши тўғрими?! Ақл ишлатиш керак, ахир Ҳабибимиз соллаллоҳу алайҳи васаллам “Ким алдаса, мендан эмас!” демоқдалар. Бундан билинадики, мўмин банда адашиб гуноҳ иш қилиб қўйиш мумкин экан, лекин, асло ва асло ёлғон гапирмайди.\nعن ابي بكر الصدبق رضي الله عنه قال: “قال رسول الله صلي الله عليه و سلم: “ملعون من ضار مؤمنا او مكر به”\nЯъни: Абу Бакр розияллоҳу анҳудан ривоят қилинади : “Расулуллоҳ соллаллоҳу алайҳи васаллам: “Мўминга зарар етказган ва макр қилганга лаънат бўлсин”, дедилар” (Имом Термизий ривояти).\nРасулуллоҳ соллаллоҳу алайҳи васаллам ёлғончига, фирибгарга шу қадар қаттиқ ваъид айтганларидан кейин қандай қилиб ёлғон гапириш мумкин. Ахир тафаккур қилиш керак. Тафаккурга ҳам Аллоҳ таоло бежизга буюрган эмас. Ўқиб, лекин уқимасдан кетган илмдан манфаат бўлмайди. Ушбу ҳадиси шарифни ўқисагу, манфаат олмасак, бизнинг зараримизга ҳужжат бўлишдан ўзга фойдаси бўлмайди.\nعن ابي بكر الصديق رضي الله عنه عن النبي صلي الله عليه و سلم قال: ” لا يدخل الجنة خب و لا بخيل و لا منان”\nЯна бир муборак ҳадиси шарифларида Расулуллоҳ соллаллоҳу алайҳи васаллам:\n“Ёлғончи, бахил ва миннатчи жаннатга кирмайди”, дедилар (Абу Бакр розиллоҳу анҳудан Имом Термизий ривояти).\nАслида фириб, алдовлар ҳам бахиллик кетидан келиб чиқади. Одам бахиллик қилмаса, Аллоҳнинг Розиқ сифатига ҳақиқий иймон келтирса, бахиллик ҳамда алдовларга қўл урмайди. Ундай инсон Ризқини Аллоҳ бекаму-кўст беришига ишонади. Сахийлик аслида миллионларни инфоқ қилиш билан эмас, бир дона ҳурмо, бир қултум сув бериш билан ҳам бўлаверади.\nРасулуллоҳ соллаллоҳу алайҳи васаллам Абу Ҳурайра розияллоҳу анҳудан ривоят қилинган ҳадиси шарифда ажиб бир ибора келтирадилар:\nعن ابي هريرة رضي الله عنه عن النبي صلا الله عليه و سلم قال:\n“السخي قريب من الله، قريب من الجنة، قريب الناس، بعيد من النار.\nو البخيل بعيد من الله، بعيد الجنة، بعيد من الناس، قريب النار.\n“Сахий – Аллоҳга яқин, жаннатга яқин, инсонларга яқин, дўзахдан узоқ. Бахил – Аллоҳдан узоқ, жаннатдан узоқ, инсонлардан узоқ, дўзахга яқин. Жоҳил сахий – Аллоҳга обид бахилдан маҳбуброқ”, дедилар (Имом Термизий ривояти).\nСахий биродарларимизга хушхабар бўлсинки, уларга Ҳабибимиз соллаллоҳу алайҳи васаллам улуғ даража – Аллоҳга яқинликни башорат қилмоқдалар. Охиратда Аллоҳга маҳбуб бандалар эса шубҳасиз абадий роҳат – Аллоҳнинг муҳаббатида, жанти наъимда бўладилар. Ҳаёти дунёда эса Аллоҳнинг унга бўлган муҳаббати сабаб уларни инсонлар яхши кўради. Зеро ҳаммамизга маълум ва машҳур ҳадиси шарифда “Кимни Аллоҳ яхши кўрса, Жаброилни чақириб: “Мен фалон бандамни яхши кўрдим, сен ҳам уни яхши кўргин” деб амр қилади. Жибрил эса само фаришталарига улар эса ер фаришталари, улар эса инсонлар қулоғига…””. Расулуллоҳ соллаллоҳу алайҳи васалламдан эса инсонлар унга яхшилик ила гувоҳлик бериши у банда солиҳ эканлигига гувоҳлидир деган мазмундаги ҳадиси шарифлар ворид бўлган. Аллоҳ уларга улуғ мақомларни ато этсин.\nТабиатида бахиллик бор инсонларга эса огоҳлантириш бўлмоқдаки, улар ўзларини назорат қилсинлар. Тезда бу қалб касалликларини даволашга тушсинлар. Зеро бу оғир ҳасталик уларни яхшиликка олиб бормайди. Улар ҳам сахий бўлишга интилсинлар. Ўзларида сахийлик табиатини пайдо қилсинлар, уйғотсинлар.\nДарҳақиқат, фириб-ёлғон масаласи, соатлаб гапириш иуикин бўлган масалалар сирасига киради. Биз вақт ва ҳозирги кунда жамиятимизда долзарблиги эътиборидан улардан бир нечтасига тўхталиб ўтдик холос.\nХотамут Тойидан “ўзингиздан-да сахий инсон кўрганмисиз?” деб сўраганларида “Ҳа. Бир куни чўлда кетаётган эдим, чанқадим, қорним очди. Шунда қарасам бир чодир турган экан. Соҳибини чақирсам чамаси 11-12 ёш бола чиқди. Ичгани нарса сўрадим, у мени ичкарига таклиф қилиб “ҳозир, бир дақиқа, ўтириб туринг” деб чиқиб кетди. Ва менга сут соғиб олиб кирди. Сўнг яна “ўтириб туринг” дедида, бироздан сўнг қўйнинг миясини пишириб келди. Мен мияни жудаям яхши кўрганим сабабли шошилиб еб қўйибман. Ҳалиги бола буни кўриб яна бир мия пишириб келди, уни ҳам едим, сўнг яна ва яна пишириб келаверди. Мен завқланиб еявердим. Кейин бола пишириб кирмади, менинг қорним ҳам керагидан ортиқ тўйганди. Раҳмат айтиб чиқсам, 8 та қўйни сўйиб қўйган экан. Мен “Нега бундай қилдинг, яна бошқа қўйларинг борми?” деб сўрасам “йўқ, сиз яхши кўриб еганингиздан бергим келаверди”, деб жавоб берди. Аллоҳга қасамки, мен инфоқ қилсам ҳам молимни учдан бири ёки жуда бўлса, ярмини инфоқ қиларман, лекин у бола ўша куни бор будини инфоқ қилган эди. Ўша бола менданда сахийроқдир”, деб жавоб берган\nХотамут Тойидан “Ўзингиз сахийликни кимдан ўргангансиз?” деб сўрашганида “Ғишт”дан. Бир куни бир жойга ҳашарга бордим. Қатор бўлиб туриб олиб қўлма-қўл ғиштни узатиб, устага етказиб берар эдик. Шунда қарасам, агар ғиштни қўлимда ушлаб олсам, менга кейинги ғиштни беришмаяпти. Узатиб юборсам, кейингисини беришяпти. Шундан хулоса қилдимки, модомики Аллоҳ менга берган ризқдан мен ҳам ўзгаларга бериб турар эканман, Аллоҳ менга кейингисини бериб туради. Бериб юбормасам, кейингисини бермайди”, деб жавоб берганлар.\nШундай экан, Аллоҳнинг Розиқ сифатига комил иймон келтириб, ҳар биримиз ризқимизни тўла-тўкис олишимизга ишониб, алдовнинг ҳар қандай туридан сақланишимиз лозим. Шундагина Ояти каримада келганидек “Биз мўминлар биродар” бўла оламиз. Акс ҳолда хайр бўлмайди. Аллоҳ таоло барчамизни том маънодаги биродар бўлишимизни ҳамда динда елкама-елка собит туришимизни Ўзи насиб ва муваффақ айласин.\n289400cookie-check“Фириб – оғир жиноят ёхуд мўминлик сифати ва исломий биродарликка таҳдид”no\nОлдинги“Фиқҳ” фанидан “Савдодаги кўриш ихтиёри” мавзусида очиқ дарс бўлиб ўтдиКейингиМулойимликнинг яққол намунаси


Ҳиндларни Ўзбекистонга қаратган “Spentex”нинг муваффақиятларими ёки ўзбекнинг нефть ва газими?\n13 апрель куни Ҳиндистон савдо вазири бошчилигидаги делегациянинг Тошкентга сафари давомида Ҳиндистон давлат компаниялари Ўзбекистонга нефть-газ, темир йўл қурилиши ҳамда пахтачилик соҳаларида аниқ лойиҳаларни таклиф этади.\nШу мақсадда Тошкентда Ўзбекистон ва Ҳиндистон давлат мулозимлари ва бизнес вакиллари ўртасида сўзлашувлар ўтказилиши режалаштирилган.\nҲиндистон президент Ислом Каримов дипломатик муносабатлар ўрнатган биринчи давлат бўлишига қарамай, икки давлат ўртасидаги савдо-иқтисодий ҳамкорлик мавжуд имкониятлардан анча паст даражада қолмоқда.\nРоппа-роса бир йил аввал Ўзбекистонга Ҳиндистон бош вазири Манмохан Сингҳ ташриф буюрган эди. Энди эса Ўзбекистон билан иқтисодий алоқаларни яхшилаш мақсадида Тошкентга ушбу мамлакат савдо вазири Жайрам Рамеш бошчилигидаги нуфузли бизнес вакиллари келмоқда ва улар ҳозирданоқ ўзларини кўпроқ ўзбек нефти ва гази бўйича лойиҳалар қизиқтираётганини яшираётгани йўқ.\n“Ҳиндистоннинг бундай қизиқиши табиий, - дейди Ўзбекистон Ташқи иқтисодий алоқалар, сармоя ва савдо вазирлиги вакиласи Татьяна Орлова. - Чунки бундай қизиқиш бутун дунёда ортиб бормоқда. Европа, АҚШ ва барча давлатлар энергетикани ўзининг устивор йўналиши этиб белгилаган. Ўзбекистоннинг газ соҳасидаги салоҳияти жуда юқори. Аммо Ҳиндистон билан бу соҳада бирор келишувларга имзо қўйиладими ёки йўқ, буни ҳукуматимиз ҳал қилади”.\nҲиндистон ҳукумати матбуот учун тарқатган хабарномада айтилишича, Ҳиндистон нефть ва газ корпорацияси Ўзбекистондаги газ захираларини ўзлаштириш соҳасига кўз тикмоқда, Ҳиндистоннинг энг йирик “GAIL” газ компанияси эса Ўзбекистонга газни суюлтириш ва шаҳар истеъмолчилари учун етказиб бериш бўйича аниқ лойиҳаларни таклиф этмоқчи.\nИқтисодчилар фикрича, нефть ва газ соҳасидаги қизиқиш Ҳиндистоннинг бошқа компанияларини ҳам Ўзбекистонга қулоғидан тортиб олиб келиши мумкин.\nАйни пайтда бу мамлакатнинг “STC” компанияси Ўзбекистонга 10 миллион доллар сармоя киритиб, пахта уруғини қайта ишлаш корхонасини ташкил этишни режалаштирмоқда.\n“Ҳиндистон темир йўллари” миллий компанияси эса Ўзбекистон темир йўлларини кенгайтириш ва таъмирлаш лойиҳаларини таклиф этмоқчи.\nЎтган йили Ҳиндистоннинг йирик “Spentex” тўқимачилик компанияси мамлакатда банкрот қилинган Жанубий Кореянинг “Kabool textiles” корхоналарини сотиб олганини айтмасангиз, Ҳиндистоннинг йирик сармоядорлари ҳозирча Ўзбекистонга ёпирилиб келди, деб бўлмайди. Лекин “Spentex” нинг Ўзбекистондаги ишлари ёмон кетмаётганга ўхшайди.\nКомпания вакили Сримант Басу Ўзбекистонга 4 йил давомида 80 миллион доллар сармоя киритиш мажбуриятини олган “Spentex” шикати ўз фаолиятини кенгайтириш ниятида эканини билдирди.\n“Пахта хомашёси арзон, сифати эса жуда зўр. Шунинг учун биз Тошкент ва Тўйтепа билан чекламай, Фарғонадаги пахтани қайта ишловчи бир корхонани ҳам сотиб олдик. Ўзбекистонда сармоядорлар дуч келаётган муаммолар ҳақида хабарим бор. Аммо биз ҳозирча муаммосиз ишлаяпмиз”, - деди Сримант Басу.\nЭҳтимол “Spentex”нинг Ўзбекистондаги муваффақиятлари Ҳиндистоннинг Ўзбекистонда фаолият бошламоқчи бўлаётган бошқа компанияларини ҳам дадилроқ бўлишга рағбатлантиради. Бироқ Ўзбекистон дунёнинг етакчи молиявий ташкилотлари томонидан иқтисодиёти ёпиқ давлат, деб тан олинган. Айрим тадқиқотларда Ўзбекистон ҳатто репрессив иқтисодиётга эга давлат сифатида тилга олинади. Шунинг учун бўлса керак, Ўзбекистонга кириталаётган сармояларнинг асосий қисми мамлакатнинг табиий захираларини ўзлаштириш соҳасига тўғри келмоқда.


Ассалому алайкум, ҳурматли устоз. Сизга бир саволим бор эди: Уйда кучук боқса бўладими? Агар бўлмаса нима учун? Кучук кийимга тегса нима қилиш керак? Кучук бор уйга фаришта кирмайди, дейишади, шу гап ростми? Агар кўп савол берган бўлсам, узр. Жавобингиз учун олдиндан раҳмат. Аллоҳ барчамиздан рози бўлсин.\n«Набий соллаллоҳу алайҳи васаллам:«Ким чорва, ов ёки зироат итидан бошқа ит тутса, унинг ажридан ҳар куни бир қийрот ноқис бўлур», дедилар».\nТермизий ва икки шайх ривоятида:«Унинг ажридан ҳар куни икки қийрот ноқис бўлур», дейилган.\nШарҳ: Ушбу ҳадиси шарифдан очиқ-ойдин кўриниб турибдики, Исломда ит боқишга учта сабаб туфайли рухсат берилган;\n1. Экинзорларни қўриш учун, зироат ити боқса бўлади.\n1. Қўй ва бошқа ҳайвонларни қўриш учун чорва ити боқса бўлади.\nУмиймироқ қилиб айтсак, қўриқчи итларни боқса бўлади.\nҲозирги пайтларда баъзи из қувиш ёки нарсаларни ҳидлаб билиш учун ишлатилаётган итлар ҳам қўриқчилик учун ушлаб туриладиган итлар қаторига киради.\nБошқа мақсадларга ит ушлаб туриш шариатга хилоф саналади. Чунки ит нажас нарса. Ялаган, ҳидлаган нарсаларини ҳам нажасга айлантиради. У нажас нарсаларни егани учун оғзида ўта заҳарли микроблар кўп бўлади.\nБунинг устига ит вақти-бемаҳал ҳуриб кишиларни безовта қилади, озор беради. Бўшалиб кетган итлар эса, кишиларни қопиб олиши, турли жароҳатларга, касалликларга ва ҳатто қутириб кетишга сабаб бўлиши мумкин.\nШу маънода турли жамиятларда тез-тез итларни қириб ташлаш ишлари ҳам олиб бориб турилиши бунинг исботидир.\nШариатда кўрсатилган мақсадлардан бошқа яна қандоқ мақсадда ит боқилишига назар солиб кўрайлик.\nЎшандай ишлардан бири ит уриштирувчи қиморбозларнинг ит боқишидир. Бу нафақат инсоният учун, балки ит учун ҳам ор, уят-номус иш эмасми?\nЯна баъзи бир халқларда фарзанд қилишдан қочганларнинг ит боқиши ҳам бор. Фарзанд қилса ташвиш кўп, деб ўйлашади.\nАммо инсон ўлароқ табиатларида меҳр-шафқат кўрсатиш истаги бор. Нима қилишини билмай ит боқади. Итга фарзандга қилган муомалаларни қилишади. Ювиб-тарашади. Қучоқлаб ўпишади. Кўтариб юриб, бирга олиб ётишади. Қўйинкги, фарзандга қилиниши керак бўлган эҳтимом ва эътибордан ҳам кўпроқ нарсаларни қилишади. Ҳатто ити ўлиб қолса, дабдаба билан кўмиб, қабрига ёдгорлик ўрнатганлари ҳам бор.\nШунингдек, ўлаётиб молу-мулкини итига мерос бўлиши учун ҳужжат қолдириб кетганлари ҳам бор.\nИсломда итнинг ўрнига ўз фарзандига яхши эътиборли бўлиш, баъзи сабабларга кўра фарзанд кўрмаса, етим болалардан боқиб олишга тарғиб қилинган. Валлоҳу аълам.


13 Июнь 2021 12:38\nTASHKENT. Kazinform - Ўзбекистонда қайта тикланган VIII аср охирида ёзилган қадимий Қуръон қўлёзмаси омма назарига тақдим этилди. Бу ҳақда Ўзбекистон маданияти ва санъатини ривожлантириш жамғармаси бошқарув раиси ўринбосари Саида Мирзиёева Telegram саҳифасида маълум қилди, деб хабар беради «Kazinform» мухбири.\nИзланишларга кўра, Қуръон қадимдан Ўзбекистоннинг Қашқадарё вилояти Қамаши туманидаги Лангар ота масжидида сақланиб келинган. У VIII аср охирида ёзилган ва ислом дунёсидаги энг қадимий қўлёзмалардан биридир.\nМаданият ва санъатни ривожлантириш жамғармаси ҳамда Ўзбекистон мусулмонлари диний идораси томонидан ташкил этилган лойиҳада Франциядаги машҳур Лувр музейи мутахассислари иштирок этишди.\n«Катта Лангар Қуръонининг саҳифалари қайта тикланишидан олдин жуда қуруқ эди. Кўп чанг бор эди. Қайта тиклаш жараёнини ҳар бир саҳифани тозалашдан бошладик. Кучли деформация туфайли китоб ёмон аҳволда эди», - дейди франциялик мутахассис Аксел Дело.\n2019 йилда бошланган реконструкция ишлари уч босқичда амалга оширилди. Авваломбор, жараёнлар режаси ишлаб чиқилади. Қуръоннинг ҳолати тасвирланган тавсифнома ёзилиб, фотофиксация қилинди. Қўлёзма саҳифалари алоҳида олинган. Қайта тиклашнинг сўнгги босқичида китоб 15 ой махсус оғирликлар остида ётган. Кейин махсус қутига солинган.\nСаида Мирзиёеванинг сўзларига кўра, қадимий китоб кўп асрлар давомида бутун инсониятнинг маънавий бойлиги бўлади.\nЎзбекистон мусулмонлари диний идораси раиси Усмонхон Алимовнинг сўзларига кўра, дунёда Катта Лангар Қуръонининг фақат битта нусхаси мавжуд. Китоб 206 саҳифадан иборат бўлиши мумкин. Фақат 97 саҳифа сақланган. Ўзбекистонда қўлёзманинг 17 саҳифаси мавжуд.


Ўзбекистон Республикасида ахборот-коммуникация технологиялари, жумладан Интернет ҳолати ва ривожлантириш истиқболлари | infoCOM.UZ\nЎзбекистон Республикасида ахборот-коммуникация технологиялари, жумладан Интернет ҳолати ва ривожлантириш истиқболлари\nДавлатимиз раҳбарининг Олий Мажлис Қонунчилик палатаси ва Сенатининг қўшма мажлисидаги қилган маърузасида мамлакатимиз иқтисодиётини барқарор ўсишининг таъминлаш, макроиқтисодий ва молиявий барқарорликка эришиш борасида бир қатор устувор йўналишларни ва вазифаларни белгилаб берган. Натижада 2005 йилда олиб борилган ислоҳотларнинг босқичма-босқич амалга оширилиши натижасида давлатимизнинг деярли барча сохаларида стабил иқтисодий ўсиш кузатилди.\nАхборотлаштиришни ривожлантириш, иқтисодиёт ва жамият ҳаётининг барча соҳаларида замонавий ахборот технологияларини, компьютер техникаси ва телекоммуникация воситаларини оммавий равишда жорий этиш ҳамда улардан фойдаланиш, фуқароларнинг ахборотга ортиб бораётган талаб-эҳтиёжларини янада тўлиқроқ қондириш, жаҳон ахборот ресурсларидан барҳаманд бўлишни кенгайтириш учун қулай шарт-шароитларни яратиш алоқа ва ахборот-коммуникация соҳасини ривожлантиришни асосий вазифалари ҳисобланади.\n2005 йил давомида олиб борилган иқтисодий ислоҳотлар, таркибий ўзгаришлар, иқтисодий ва ижтимоий сиёсат алоқа ва ахборотлаштириш соҳасида хам ўзининг натижаларини берди.\nАхборот-коммуникация технологияларини ривожлантириш 2002-2010 йилларда компьютерлаштириш ва ахборот-коммуникация технологияларини ривожлантириш дастури, Мувофиқлаштирувчи кенгаш томонидан қабул қилинган дастурлар ва Кенгашнинг иш режасига мувофиқ амалга оширилади.\nАлоқа ва ахборот-коммуникация соҳасидаги ислоҳотларни бориши қуйидаги кўрсаткичлар билан баҳоланади.\nБиринчидан – алоқа ва ахборотлаштириш соҳасини янада ривожлантиришга қаратилган меёрий-хуқукий база такомиллашмоқда:\nПочта соҳасини янада ривожлантириш мақсадида «2010 йилгача почта алоқа шахобчаларини замонавийлаштириш, ахборот-коммуникация технологиялари негизида хизматларнинг янги турларини жорий этиш ва ривожлантириш дастури тўғрисида»ги Вазирлар Маҳкамасининг 128-сон қарори (2005 й. 19 майдаги 128-сон);\n«Ахборот технологиялари соҳасида кадрлар тайёрлаш тизимини такомиллаштириш тўғрисида»ги Ўзбекистон Республикаси Президентнинг ПҚ-91-сон қарори қабул қилинган (2005 й. 2 июндаги);\nШунигдек Ахборот-коммуникация технологияларини (АКТ) ривожлантиришга таалуқли қабул қилинган Қонунларни ижросини таъминлаш мақсадида Ўзбекистон Республикаси Президентининг 2005 йил 8 июлдаги «Ахборот-коммуникация технологияларини янада ривожлантиришга оид қўшимча чора-тадбирлар тўғрисида»ги ПҚ-117-сон қарори қабул қилинди. Мазкур қарорга мувофиқ:\nЎзбекистон алоқа ва ахборотлаштириш агентлиги электрон рақамли имзодан фойдаланиш соҳасида махсус ваколатли орган этиб тайинланди.\nДавлат бошқарув органларида ахборот технологияларни жорий этиш дастури,\n2010 йилгача телекоммуникация ва маълумотларни узатиш тармоқларининг ривожланишнинг мақсадли йўналишлари хамда\nМиллий ахборот қидирув тизимини яратиш ва ривожлантириш дастури тасдиқланди.\nАКТ жуда тез ривожланишини хисобга олиб, у билан бирга сохадаги долзарб муаммоларни ечиш мақсадида, мавжуд компьютер хатарларидан химоя қилиш мақсадида Ўзбекистон Республикаси Президентни томонидан 2005 й. 5 сентябрида «Миллий ахборот-коммуникация тизимларининг компьютер хавфсизлигини таъминлаш борасидаги қўшимча чора-тадбирлар тўғрисида»ги махсус ПҚ-167-сон қарори;\nЎзбекистон Республикаси Президентининг 2005 йил 5 сентябрдаги ПҚ-149-сон «Ўзбектелеком» акциядорлик компаниясининг маълумотлар узатиш хизматларини ривожлантириш ва уни хусусийлаштиришга тайёрлаш чора-тадбирлари тўғрисида»ги қарори;\nТаълим йўналишидаги АКТ ривожланишини, асосан уларни мактабларда ривожланишига қаратилган Ўзбекистон Республикаси Президенти томонидан 2005 й. 28 сентябрдаги «Ўзбекистон Республикасининг “Зиёнет” жамоат таълим ахборот тармоғини ташкил этиш тўғрисида»ги ПҚ-191-сон қарори;\nВазирлар Маҳкамасининг 2005 йил 28 декабрдаги 282-сон «ZiyoNET» ахборот тармоғини янада ривожлантириш тўғрисида»ги қарори;\nВазирлар Маҳкамасининг 2005 йил 22 ноябрдаги 256-сон «Ахборотлаштириш соҳасида норматив-ҳуқуқий базани такомиллаштириш тўғрисида»ги қарори билан:\n— Давлат ахборот ресурсларини шакллантириш тартиби тўғрисида Низом;\n— давлат органларининг ахборот тизимларини яратиш тартиби тўғрисида Низом тасдиқланди.\nЭлектрон рақамли имзо соҳасидаги норматив-ҳуқуқий базани такомиллаштириш мақсадида, электрон хужжат алмашинувига, электрон тижоратга асос бўладиган Вазирлар Маҳкамасининг махсус “Электрон рақамли имзодан фойдаланиш соҳасида норматив-ҳуқуқий базани такомиллаштириш тўғрисидаги” 2005 й. 26 сентябридаги 215-сон қарор кабул қилинди.\nИккинчидан – телекоммуникация тармоқларини ривожлантиришда ҳам бир қатор ютуқларга эришилди.\nАсосий телефонлар сони йил бошига нисбатан 35,4 минг донага ўсиб, 2006 йилнинг 1 январь холатига 1 млн. 730 мингтани ташкил этди. Монтаж қилинган АТСларнинг ишлатиш коэффициенти 88,4 фоизга етказилди. Барча АТСларда электрон АТСларнинг улуши ошиб, улар 66,2 фоизни ташкил қилди.\nУяли телефон алоқаси абонентлари сони 1 млн. 150 мингтани ташкил этди ва йил бошига нисбатан 111,4 фоизга ортди.\nУчинчидан – Интернет бозори ва АКТ соҳаси тез суъратлар билан ривожланмоқда.\nВазирлар Маҳкамасининг 200-сон қарори билан белгиланган кўрсаткичлар куйидагича:\nИнтернетга уланиш хизматларини кўрсатувчи оператор ва провайдерлар сони 425 ташкил этди, жумладан 344 таси жамоа пунктлари;\n— жамоа пунктларининг умумий сони 344 та;\n— халқаро ахборот тармоқларидан фойдаланиш умумий тезлиги 143,104 Мбит/с (Дастур бўйича мақсадли йўналишлар 2005 йил якунига – 128 Мбит/с);\n— Интернетдан фойдаланувчилар сони 855 минг та (Дастур бўйича мақсадли йўналишлар 2005 йил якунига – 246,0 минг фойдаланувчи), яъни 1000 фуқаро ҳисобига 33 фойдаланувчи.\n— 100 фоиз давлат бошқарув органлар Интернет тармоғига уланган (Дастур бўйича мақсадли йўналишлар 2005 йил якунига – 33,4 %).\n— республика шаҳарларини ракамли телекоммуникаиця тармоклари билан камраб олиш даражаси 100 % (Дастур бўйича мақсадли йўналишлар 2005 йил якунига 100%);\n— туман марказларини рақамли телекоммуникация тармоқлари билан қамраб олиш 84 %;\n— телекоммуникация тармоқлари билан қишлоқ жойларини қамраб олиш даражаси 90 фоизни (дастур бўйича — 89,7%), шу жумладан рақамли телекоммуникаиця тармоклари қамраб олиш даражаси 52 фоизни (дастур бўйича – 50,8%) ташкил этди.\nИнтернет тармоғига уланган давлат бошқарув органлар сони, таркибий бўлинмаларини ҳисобга олган ҳолда 01.01.2006й. ҳолатига 735 тани, хўжалик юритувчи субъектлар сони 15150 тани ташкил этади.\nСирдарё вилоятида электрон хукумат бўйича пилот лойиҳасини амалга ошириш ишлари бошланди.\nЮридик ва жисмоний шахслар томонидан ахборот-коммуникация технологиялари йўналишидаги миллий хавфсизликни таъминлаш тизимини янада такомиллаштириш мақсадида Ўзбекистон Республикаси Президентининг 2005 йил 5 сентябрдаги ПҚ-167-сон «Миллий ахборот-коммуникация тизимларининг компьютер хавфсизлигини таъминлаш борасидаги қўшимча чора-тадбирлар тўғрисида»ги қарори қабул қилинди. Мазкур қарор билан Компьютер ва ахборот технологияларини ривожлантириш ҳамда жорий этиш маркази «Ўзинфоком» ҳузурида Компьютер ходисаларига чора қўриш хизмати ташкил этилди.\nЎзбекистон Республикаси Президентининг 28.09.2005й. ПҚ-191-сон «Ўзбекистон Республикасининг жамоа умумтаълим тармоғини ташкил этиш тўғрисида»ги қарори билан «Ўзинфоком» Маркази томонидан «ZiyoNET» ахборот тармоғи ташкил этилмоқда.\nВазирлар Маҳкамасининг 28.12.2005й. 282-сон «ZiyoNET» ахборот тармоғини янада ривожлантириш тўғрисида»ги қарори билан «ZiyoNET» тармоғи ахборот ресурсларини яратиш, ривожлантириш ва жамлаш дастури, мамлакат мактаблари, академик лицейлари, коллежлари, олий ўқув юртлари, ёшлар ташкилотлари, кутубхоналар, музейлар ва бошқа таълим, илмий ва маданий-маърифий муассасаларни «ZiyoNET» тармоғига улаш режа-жадвали, ахборот ресурсларини яратиш, экспертизадан ўтказиш ва «ZiyoNET» тармоғининг технологик майдончасида жойлаштириш тартиби тўғрисидаги Низом тасдиқланди.\nЎзбекистон Республикаси Президентининг 2005 йил 8 июлдаги ПҚ-117-сон ва Вазирлар Маҳкамасининг 2005 йил 26 сентябрдаги 215-сон қарорларини амалга ошириш мақсадида Агентлик ва ФТМТМнинг электрон рақамли имзо калитларини рўйхатга олиш марказлари ташкил этилиб, синов режимида ишлатилмоқда.\nТўртинчидан — Интернет тармоғидаги ахборот ресурсларини ривожлантириш чоралари кўрилмоқда.\nВазирлар Маҳкамасининг 22.11.2005й. 256-сон «Ахборотлаштириш соҳасида норматив-ҳуқуқий базани такомиллаштириш тўғрисида»ги қарори билан Давлат ахборот ресурсларини шакллантириш тартиби ҳамда Давлат ахборот тизимларини яратиш тартиби тўғрисидаги Низомлар тасдиқланди.\nЎтказилган таҳлил натижалари бўйича 2005 йил якунига ўртача 96,7 % республика давлат бошқарув органлари ўз веб-саҳифаларига эга.\nДавлатимиз раҳбари томонидан қабул қилинган ПҚ-117 сон қарори асосида Интернет тармоғида Ўзбекистон хақидаги ахборот ресурсларини шакллантириш ва кўпайтириш бўйича маълум ишлар олиб борилди. Бунда яратилаётган Миллий қидирув тизимини яратиш ва янгилатиш бўйича, уни турли йўналишлардаги ахборот ресусрлар билан тўлдириш бўйича ишлар олиб борилмоқда. Бунда пилот лойиҳаси ишлаб чиқилди ва уни амалга ошириш учун тегишли компьютер воситалари сотиб олиш бўйича танлов ўтказилди.\nМазкур қарорга мувофиқ 58 та ахборот ресурслари ишлаб чиқилиши керак эди, олиб борилган таҳлил натижасида 15 та ахборот ресурслари мавжудлиги ва 43 та ахборот ресурслари ишлаб чиқиш кераклиги аниқланди. Ҳозирги кунда 38 та ахборот ресурслари ишлаб чиқилди (88,4 %), техник тайёр бўлганлар сони 5 тани (11,6 %) ташкил этди.\nШу билан биргаликда Интернет тармоғида 17 та ёзувчи ва шоирларнинг ҳамда 3 та газеталарнинг веб-саҳифалари ишлаб чиқилиб, Интернет тармоғига жойлаштирилди.\nБешинчидан – Ахборот-коммуникация соҳасида кадрларни тайёрлаш ишлари такомиллаштирилмоқда\nТошкент ахборот технологиялари университетида «Ахборот хавфсизлиги», «Электрон тижорат», «Автоматлаштирилган тизимларда ахборотни қайта ишлаб чиқишни боқариш», «Ҳисоблаш машиналари», «Мобил алоқа тизимлари» бўйича мутахассислар тайёрланмоқда.\nТошкент ахборот технологиялари университети қошида CISCO ҳамда ахборот технологиялари ва телекоммуникациялар соҳасида аёлларни тайёрлаш бўйича марказлар ташкил этилган.\nЎзбекистон республикаси Президентининг 2005 йил 2 июндаги ПҚ-91-сон қарори билан Самарқанд, Фарғона, Урганч, Нукус ва Қарши шаҳарларида Университетнинг филиаллари ташкил этилди.\nЁш дастурчиларни тайёрлаш ва қайта тайёрлаш маркази ҳузурида Майкрософт компаниясининг IT-академияси ташкил этилди. Маркази томонидан 230 тадан ортиқ талабалар дастурлаш бўйича ўқитилди.\n«ЎзИнфоКом» маркази SUN Microsystems компанияси билан ахборот-коммуникация технологиялари бўйича автоматлаштирилган тренинг маркази ташкил этилмоқда.\nЎзбекистон Республикаси Президентининг 08.07.2005й. ПҚ-117-сон қарорига мувофиқ «Ўзинфоком» маркази томонидан махсус курсларда 22 вазирлик ва идораларнинг мутахассислари ўқитилди.\n« Toshkent shahar telefon tarmog’idan yaxshi yangiliklar\nSIZNING KOMPYUTERINGIZNI MERKURIY HIMOYA QILADI »


Шавкат Мирзиёев ва Гурбангули Бердимуҳамедов Қўшма баёнотни (...)\nЎзбекистон Республикаси Президенти Шавкат Мирзиёев ва Туркманистон Президенти Гурбангули Бердимуҳамедов Қўшма баёнотни имзоладилар.\nҲудудлараро ҳамкорликни ривожлантириш, савдо уйлари очиш, ишбилармонлар кенгаши ташкил этиш бўйича, шунингдек, транспорт, транзит, қишлоқ хўжалиги, фан-техника, касаба уюшмалари, спорт ва бошқа соҳаларга доир 17 та ҳужжат имзоланди.\nБундан ташқари, ташриф доирасида олий ўқув юртлари ўртасида ва ахборот-коммуникация соҳаларида 15 ҳужжат қабул қилинди.\nОммавий ахборот воситалари вакиллари билан учрашувда Президентлар музокаралар, одатдагидек, очиқ ва самимий, ишчанлик руҳида ўтганини, эришилган келишувлардан хурсандлигини таъкидладилар.\n2017 йил Ўзбекистон ва Туркманистон муносабатларида тарихий йил бўлди. Ҳозирги кунда ҳамма келишувларимиз тўла амалга ошириляпти. Бугунги учрашувимиз ҳам жуда самарали бўлди. Мамлакатларимиз ўртасидаги ҳамкорликни чуқур, ҳар томонлама муҳокама қилдик. Шуни алоҳида таъкидламоқчиманки, бу борада ҳал этилмаган масалалар қолмади. Барча йўналишлар бўйича ўзаро англашувга эришдик. Шу асосда мамлакатларимиз ўртасидаги ҳамкорликни янада ривожлантириш истиқболларини белгилаб олдик. Биз нимаики қилаётган бўлсак, халқларимиз учун, болаларимизнинг келажаги учун, деди Шавкат Мирзиёев.


Кеча, 29 июль куни ўзбек шоу-бизнесининг фавқулодда таниқли вакилларидан бири Алишер Раҳматуллаев уйланди. 2009-2010 йилларда “Ледй”, “Чора-чора” ва “Сетора” гуруҳи билан куйлаган “Бегона” номли қўшиқлари билан тилга тушган Раҳматуллаев Зилола исмли қизга уйланган, деб ёзмоқда "Qalampir" нашри. Актрисалар Ҳалима Ибрагимова ва Зуҳра Солиеванинг берган маълумотларига қараганда, тўй Тошкентдаги “Чароғон” ресторанида бўлиб ўтган. Шоу-бизнес олами вакиллари билан тўлиб-тошмаган тўй оқшомига Ўзбекистонда хизмат кўрсатган артист Зиёда Қобилова, хонанда Жасур Умиров ташриф буюришган.\nИжодни эндигина бошлаган даврларда хонанда Алишер Раҳматуллаев Ўзбекистонда хизмат кўрсатган артист Сардор Раҳимхоннинг шогирди сифатида тилга тушган эди. Кейинчалик Сардор Раҳимхон Алишер Раҳматуллаевга чув тушганини, фалон миллион пулини олиб, кўздан ғойиб бўлганини айтиб иддао қилиб чиққанди. Бу воқеалар 2010 йилнинг охирлари 2011 йилнинг бошларида ОАВларнинг асосий мавзусига айланганди. Ўшанда суд Алишер Раҳматуллаевни озодлик маҳрум этиш бўйича қарор чиқарди ва Раҳматуллаев ҳибсга олинди. Кўп ўтмай хонанда яна озодликка чиқди. Кейинги пайтларда ижод оламида умуман кўринмай қолган Раҳматуллаев эндиликда санъат оламидаги фаолиятини давоми эттирадими ёки йўқ, буниси бизга қоронғу.\nФурсатдан фойдаланиб, таҳририятимиз номидан янги оила вакиллари Алишер ва Зилолага улкан бахт ва саодат тилаб қоламиз.\n14:22 Хонанда Бахтиёр Раҳмонов уйланди (Фото)


ҚАЛБЛАРГА ҚУВВАТ БЕРУВЧИ ТАШАББУС - Ўзбекистон овози газетаси\nҚАЛБЛАРГА ҚУВВАТ БЕРУВЧИ ТАШАББУС\nМамлакатимиз мустақиллигининг 25 йиллиги арафасида ЎзХДП Фарғона вилоят, шаҳар, туман кенгашлари ҳам партия гуруҳлари аъзолари, фаоллар ва ҳамкор ташкилотлар ҳамкорлигида «Кучли ижтимоий ҳимоя – асосий мақсадимиз» акциясини ўтказмоқда.\nТурсунбой Усмонов Тошлоқ туманидаги номдор қурувчилардан бири. У барпо этган иморатлар туман маркази, хусусан, «Сўқчилик» қишлоғига кўрк бериб турибди.\nАммо тақдир экан, у қаттиқ хасталаниб қолди. Узоқ давом этган муолажаларгина ҳаётини асради. У ҳамон тўшакда, биринчи гуруҳ ногирони. Атрофида қизлари, турмуш ўртоғи парвона. Хонадонидан қўни-қўшни, ёру биродар узилмайди. Одамлар меҳри унга қувват бахш этади. Байрам арафасида ЎзХДП Фарғона вилоят кенгаши раиси вазифасини бажарувчи Дилбархон Мамажонова бош бўлиб депутатлар, партия фаоллари, ёшлар қаноти аъзолари унинг хонадонида бўлишди.\n— Сиз партиямизнинг фаол аъзоси, жамиятимиз ривожига катта ҳисса қўшган инсонлардан бирисиз, — деди Дилбархон Мамажонова. — Сизни ва оила аъзоларингизни байрам билан қутлашга келдик.\nЁшлар қаноти аъзолари дарҳол ишга киришди. Бир гуруҳ йигит-қизлар ҳовлини саранжон-саришта қилишди. Депутатлар унга китоблар совға қилишди. Партия кенгаши уй бекасига рўзғор буюмларини тақдим этди.\n— Кўрсатилган эътибор ва ғамхўрликдан миннатдорман, — дейди хонадон соҳиби. — Мени шунча қадрлаган ва эъзозлаганларга раҳмат. Юртимиз ҳамиша тинч, хонадонларимиз обод бўлсин!\nАкция доирасида вилоятимизнинг барча туман-шаҳарларида 475 хонадонга совға-саломлар улашилди.\n— Партиядошларимизнинг савобли ишларини кўриб қувондим, — дейди тошлоқлик меҳнат фахрийси Зокиржон Холдоров. — Мен умримни ерга бағишладим. Билакдан куч кетгунча пахтазор ва дала шийпони иккинчи уйим бўлди. Партия фаоллари меҳнатимни қадрлаб, доимо хабар олиб туради. Улар билан суҳбатлашиб, кўнглим тоғдек кўтарилади.


ИнтерФУТБОЛ :: Coca Cola Суперлига. Сўнгги 4 тур учрашувлари ҳақида\nCoca Cola Суперлига. Сўнгги 4 тур учрашувлари ҳақида\nМухлислар томонидан тушунмовчиликлар бўлиб турибди. ЎзПФЛ расмий сайтида эълон қилинаётган материаллар қунт билан ўқиб чиқилса, биз клубларни бирор масалага мажбурий чорлаётганимиз йўқ эканлигини тушунишлари мумкин.\nҲозир мухлисларнинг маълум миқдорда стадионларга киришига рухсат этилган. Шундан келиб чиқиб, охирги тўрт тур учрашувлари уй-сафар тизимида ўтса, ЎзПФЛ икки қўлини кўтариб шу йўлдан юришга тайёр. Бироқ шунинг ўзи бир қатор жамоаларнинг эътирозига сабаб бўлади. Мураббийлар ичидан фақатгина Вадим Абрамов уй-сафар тизимида қолиш вариантини илгари сурди холос.\nМарказлаштирилган мусобақага бугун эҳтиёж йўқ. Чунки вилоятлараро қатновлар бемалол, самолёт, поезд ишлаб турибди. Август ойида эса ҳолат умуман бошқа эди, йўллар ёпиқ, қатновлар тўхтатилганди. Тошкент шаҳар ва вилоятидан бошқасига эса 14 клубни ўринбосарлари билан қўшиб сиғдира олмасдик.\nБугун ЎзПФЛ Тошкентга келмоқчи бўлганлар ва ўз вилоятларида қолмоқчи бўлганлар талабини бирдек қондиришга ҳаракат қиляпти, майдонлар шундан келиб чиқиб белгиланди ва ҳали-ҳамон клублар билан ишланяпти. Водийнинг икки клуби ўзаро келишиб, учрашувни Сурхондарёда ўтказмоқчи бўлса, ЎзПФЛ шуни ташкил қилишга ҳам тайёр.\nАммо барчанинг талабини бирдек қондириш қийин. Чунки клубларнинг ҳаммаси Пахтакор стадионида ўйнашни истайди, Бунёдкор майсасини унча хушламайди. Водий ҳақида гап кетса, Навбаҳор майдони яхши, Қўқон ва Андижондагисини эса клублар истамайди. Йил бўйи ўз майдонида ҳақида ақалли бир сўзли маълумот бермаган Бухоро ҳам, прожектор масаласида сўз очмаган Сурхон ҳам майдон танлайди ва ҳоказо.\nАйтмоқчимизки, овоз бериш ҳуқуқи ҳаммада бор ва ЎзПФЛ шундан келиб чиқиб ишлайди. Шундай экан, ЎзПФЛ ундай қиляпти, бундай қиляпти деган гапларга ҳожат йўқ. Биз футбол мухлисларидан турли миш-мишларга эътибор қилмай, ЎзПФЛ бераётган хабарларни охиригача ўқиш ва шундан кейин хулоса чиқаришни сўрардик. Ишонамизки, 2021 йил пандемиясиз бус-бутун ва шу вақтгача бўлганлари орасида энг қизиқарли чемпионатни ўтказа оламиз.


«Навбаҳор»да муҳими - ғалаба иштиёқи бор! » Lochinlar.UZ\nLochinlar.UZ » Тахлил » «Навбаҳор»да муҳими - ғалаба иштиёқи бор!\n«Навбаҳор»да муҳими - ғалаба иштиёқи бор!\nЯнги мавсумни янги таркиб билан бошлаган «Навбаҳор» дастлабки икки ўйинда мағлубиятга учради. Тан олайлик, тақвим наманганликлар учун бироз ноқулай келди. «Лочинлар» дастлабки турда мамлакатимизнинг бугунги кундаги энг кучли таркибга эга жамоаси - «Локомотив» синовидан ўтган бўлишса, сўнгра Фарғонада кечган «Водий дербиси»да «Нефтчи»га қарши қийин учрашувни ўтказишди. Бугун мана шу икки баҳсни таҳлил қилган ҳолда «Навбаҳор»нинг бугунги ҳолатига баҳо бериб, жамоанинг кейинги турлардаги имкониятларини чамалашга уриниб кўрамиз.\nТАЖРИБА ИШ БЕРДИ\nЧемпионат стартида «темирйўлчилар»га айнан шу омил - тажриба қўл келди. Ўтган мавсум бир-иккита ўйиндаги хатолар туфайлигина чемпионликдан қуруқ қолган «Локомотив» бундан тўғри хулоса ясаб, жорий мавсум ҳар бир очконинг қадрига етишини дастлаб Наманган, сўнгра Андижонда кечган баҳсларда яққол намоён этди. Демак, жорий мавсум янги чемпион номи билан танишсак, ажабмас.\nХўш, «Навбаҳор» «темирйўлчилар»га қарши қандай ўйнади?\nНиҳоят, Рашид Ғофуровда мавсумолди йиғинлар давомида саралаб олинган футболчиларни расмий ўйинда синовдан ўтказиш имконияти туғилди. Мазкур баҳсда «лочинлар» устози 4 ҳимоячи, 5 нафар ярим ҳимоячи ва бир ҳужумчи хизматидан фойдаланди. Албатта, ўз майдонида ўйнаётганига қарамай, сафига тажрибали футболчиларни жамлаган «Локомотив»га қарши икки ҳужумчи билан тўп суриш катта таваккалга қўл уришга тенг. Демак, «Навбаҳор» мураббийлар штаби тактика танлаш борасида адашмади. Фақат...\nМазкур баҳснинг дастлабки дақиқаларида мезбонлар ташаббусни ўз қўлларига олишга интилдилар. Мақсад - стадионни тўлдириб ўтирган, катта футболни соғинган кўп минг сонли мухлисларга шиддатли баҳс намойиш этиш эди. Биринчи бўлимдаёқ «лочинлар»нинг ўйини Пишур орқали ташкил қилиниши яққол сезилди. Деярли барча чизиқ вакиллари украиналик бўйдор ҳужумчининг «иккинчи қават»даги устунлигидан фойдаланиш мақсадида тўпни унга юқоридан узатишга интилишди. Бироқ Олександр кўп вазиятларда ёлғизланиб қолди, тўпни қабул қилиб олган пайтларда уни қўллайдиган шерикка эҳтиёж сезди.\nУмуман, шу куни «Навбаҳор» футболчилари марказдаги устунликни рақибга бой беришди. Учрашув охирларида эса футболчиларда чарчоқ аломатлари сезилди. Нодир Мавлонов ва Аъзам Алиев жамоа ўйинини ташкил этишда оқсашди: бирига ёшлик шижоати камлик қилган бўлса, иккинчисига тажриба етишмади.\n- Сафимизни тўлдириши кутилган легионерлар тиббий кўрикдан ўтишга улгурмаганликлари сабабли марказда Мавлоновни ўйнатишга мажбур бўлдим. Бироз ёшлик қилдими ёки стадион тўла мухлислар босими таъсир қилдими, ушбу футболчи кўнгилдагидек тўп сура олмади, - деди мезбонлар устози Рашид Ғофуров ўйиндан кейинги матбуот анжуманида.\nҚанотларда Акрам Баҳриддинов фаоллик кўрсатди, ундан қолишмасликка уринган Анвар Ражабовнинг эса негадир ўйини қовушмаяпти. Гўёки, ушбу футболчига минглаб мухлислар қаршисида тўп суриш босим юклаётгандек. Ўз навбатида, ҳимоя чизиғида Хайрулла Каримовнинг борлиги қолган футболчиларни ортиқча босимдан халос этмоқда. Қолаверса, унинг шериги Игорь Голбан ҳам «Навбаҳор» ўйинига мослашиб улгурибди.\n«Локомотив»га қарши баҳс «лочинлар» учун муваффақиятли якунланиши ҳам мумкин эди. Айниқса, ҳисобда олдинга чиқиб олгач, ҳимояга эътибор кучайтирилганида, жилла қурса, «темирйўлчилар»дан 1 очко тортиб олинармиди? Ахир, замонавий футболда ҳисобга қараб тактикани ўзгартириш муҳим омил саналади. Аммо тўп оширишдаги хатолар, айниқса, дарвозабон Акмал Ортиқовнинг тўпга чиқишдаги ишончсиз ҳаракатлари шу куни «Навбаҳор»га панд берди. Афсуски, бу ҳолат кейинги ўйинда ҳам кузатилди...\nОМАД КЕЛМАСА, ҚИЙИН...\nФарғонада бўлиб ўтган «Водий дербиси»да «Навбаҳор» таркибида ўзгаришлар кузатилди. Ҳужумда Олександр Пишурга ёрдам бериш мақсадида Мўйдин Мамазулунов туширилган бўлса, ҳимояда Обид Жўрабоев ўнг қанотга ўтиб, ўз жойини Азиз Ғуломхўжаевга бўшатиб берди. Биринчи турда асосий таркибдан ўрин олган Нодир Мавлонов ва Тоҳир Шамситдиновлар эса захирада қолдирилдилар.\nДастлабки дақиқаларга қараб баҳо берсак, бу тактика ўзини оқлаши кўзга ташланди. «Лочинлар» кучли рақиб майдонида тўп сураётганликларига қарамай, ташаббусни қўлларига олиб, «Нефтчи» дарвозаси ёнида бирин-кетин хавфли вазиятларни ярата бошлашди. Лекин улардан фойдаланишга келганда яна оқсаш кузатилди. Мана, иккинчи ўйиндирки, Анвар Ражабов ўзига ўхшамаяпти, тўпни эгаллаган пайтда ундаги ишонч қаергадир йўқолиб, саросимага тушиб қоляпти. Аммо Фарғонадаги баҳсда мураббийлар штаби ушбу футболчига имконият бериб, уни алмаштиришга шошилмадилар. Лекин вазият ўнгланмади, Ражабовда хатолар такрорланавергач, унинг ўрнини Алибобо Раҳматуллаев эгаллади.\nШунингдек, «Локомотив» билан ўйинда дарвозасидан 3та тўп олиб чиққан Акмал Ортиқовдан ҳам дербида ишончли ўйин кутилганди. Бироқ айнан «Навбаҳор» посбонининг қўпол хатосидан сўнг «Нефтчи» ҳисобни очди ва шу гол фарғоналикларга муҳим 3 очкони тақдим этди.\nТанаффусдан сўнг «лочинлар» таркибида ўзгариш бўлиши тахмин қилинди, аммо мураббийлар биринчи бўлимда тўп сурган футболчиларга ишонч билдиришда давом этдилар. Натижада, яна ўша ҳолат кузатилди: ҳужумларни асосан Пишур орқали ривожлантиришга уринган «Навбаҳор» ҳисобни тенглаштира олмади. Тўғри, хавфли вазиятлар яратилди, лекин улардан унумли фойдаланишда наманганликларга аниқлик ва бироз омад етишмади.\nТажрибали Андрей Фёдоров эса рақибнинг тактикасини ўз вақтида уқий олди. «Нефтчи» устози иккинчи бўлим арафасида шогирдларига қандай кўрсатма берганини аниқ айтиш қийиндир, аммо кейинги 45 дақиқаликда меҳмонларнинг украиналик ҳужумчисига эркин ҳаракатланиш имконияти берилмади, рақибнинг қанот ярим ҳимоячилари тўпни жарима майдонига узатиш чоғида қийинчиликка дуч келишди. Энг сўнгги паллада эса мезбонлар посбони ишончли ўйнади. Якунда бу «Нефтчи»нинг ғалабасини таъминлади.\nҲужумларда ранг-баранглик етишмаяпти, рақиблар «лочинлар» ўйинини бир бўлим мобайнида ўрганиб, шунга қарши услуб ўйлаб топишмоқда. Бугун «Навбаҳор»да тўп сураётган футболчиларнинг даражасига қараб баҳо берсак, мураббийларда турли тактик ўзгаришларни қўллаш имконияти борлиги кўзга ташланади.\n«Локомотив» ва «Нефтчи»га қарши ўйинлар шуни кўрсатмоқдаки, «навбаҳорчилар» қанотлардаги фаоллик эвазига ҳужум ташкил этиб, олдинги чизиқда Пишурни қидиришмоқда. Вингерлар ҳам, уларга ёрдамга келаётган қанот ҳимоячилари ҳам ҳаволатиб тўп узатишни маъқул кўрмоқдалар. Рақиб жарима майдонига ёриб кириш ҳоллари эса кам кузатиляпти. Ваҳоланки, «Навбаҳор»да бир-икки ҳимоячини бемалол алдаб ўтадиган футболчилар жам бўлишган - Акрам Баҳриддинов, Анвар Ражабов, Алибобо Раҳматуллаев... Аммо уларнинг тўпни кўпинча ортдаги шерикларига узатишлари ҳужумдаги кескинликни йўқотмоқда.\nЭнг катта муаммо сифатида эса марказдаги футболчиларнинг эркин ҳаракатлана олмаётганликларини кўрсатиш мумкин. Аниқроғи, ҳужумлар уюштирилаётган паллаларда рақиб дарвозасини узоқ масофадан нишонга олиш ҳоллари деярли кузатилмаяпти. Айниқса, «Нефтчи» билан ўйинда рақиб ҳимоясини ёриб ўтишда қийналган «навбаҳорчилар»га шу услуб зиён қилмасди. Хусусан, Дилшод Жабборов, Акрам Баҳриддинов ҳамда Аъзам Алиевда узоқ масофадан зарба йўллаш имконияти туғилди. Аммо улар ҳар гал ҳужумни қанотдан ривожлантиришни маъқул кўрдилар. Ваҳоланки, номи санаб ўтилган ушбу футболчиларнинг ҳаммаси кучли зарбага эга. Кейинги учрашувларда мазкур масала ҳам инобатга олинса, ёмон бўлмасди.\nМУҲИМИ - ҒАЛАБАГА ИШТИЁҚ БОР\nАлбатта, иккита ўйинга қараб, жамоанинг келгусида қандай натижаларга эришишини тахмин қилиш мушкул. Айниқса, мамлакатнинг кучли жамоаларига имкониятнинг бой берилиши бугунги «Навбаҳор»нинг кучсиз эканини англатмайди. Муҳими - футболчиларда ғалабага бўлган иштиёқ юқори, улар намойиш этаётган ўйин ишқибозларга маъқул келмоқда. Демак, хулоса ясашга ҳали эрта.\nҲойнаҳой, «Навбаҳор» мураббийлар штаби «Сўғдиёна»га қарши кечадиган 3-тур ўйинида таркибда ўзгаришларга қўл урса керак. Хусусан, Анвар Ражабов ва Акмал Ортиқовнинг бошланғич таркибдаги жойлари бошқа футболчиларга топширилса, асло ажабланмаймиз. Шунингдек, кейинги баҳсларда марказни кучайтириш мақсадга мувофиқ. Зеро, ҳимоя ва ҳужумни боғловчи плеймейкерларга эҳтиёж сезилмоқда. Мазкур масалани ижобий ҳал қилиш учун 19 март куни бўлиб ўтадиган Ўзбекистон кубоги доирасидаги «Цементчи»га қарши баҳс ўзига хос репетиция вазифасини ўташи мумкин.\nАлбатта, юқорида санаб ўтилган камчиликларни бартараф этишнинг иложи бор, чунки бугунги кунда «Навбаҳор»да малакали мураббийлар фаолият юритишмоқда. Уларнинг тажрибасидан келиб чиқиб, тактик ва жисмоний ҳолат бўйича мукаммаллик таъминланса, «лочинлар»нинг навбатдаги турларда ғалаба қозонишларига шубҳа қилмасак ҳам бўлаверади.\nЎткир УМАРОВ, "ИнтерФУТБОЛ" газетасискачать dle 10.4фильмы бесплатно


Бу йил Ҳажга борувчилар учун қандай янги талаблар қўйилган? - 03.06.2022, Sputnik Ўзбекистон\nБу йил Ҳажга борувчилар учун қандай янги талаблар қўйилган?\nПандемия туфайли сўнгги Саудия Арабистони хорижий зиёратчилар учун 3 йил давомида Ҳаж сафарини амалга оширишни таъқиқлаб қўйган эди. 03.06.2022, Sputnik Ўзбекистон\nТОШКЕНТ, 3 июн - Sputnik. Саудия Арабистони ҳукумати томонидан 2022 йил мавсумида Ҳаж сафарига борувчи зиёратчиларга бир қатор талаблар қўйилган. бу ҳақида Дин ишлари бўйича қўмита ахборот хизмати раҳбари Илҳом Маърупов маълум қилди. Саудия Арабистони томони билан олиб борилган музокаралардан сўнг жорий йил Ўзбекистон фуқаролари учун умумий ҳаж квотаси 10 865 нафар этиб белгиланди. Маълумот учун, 2019 йилда бу кўрсаткич 7 200 нафарни ташкил этган эди.Бу йилги Ҳаж сафари харажатлари нархи 35-40%га оширилган ва 62 миллион 900 минг сўм сўм этиб белгиланди. Хабарда айтилишига кўра, бунга Саудия Арабистони ҳукумати томонидан жорий этилган тўловлар, транспорт харажатлари нархи ошиши сабаб бўлган. Ундан ташқари, қўмита вакилининг хабарига кўра, сўнгги йилларда ўзбекистонлик зиёратчилар учун яратилган шароитлар тубдан яхшиланган. Хусусан, Мадина шаҳрида “Масжиди Набавий”дан 100 метр узоқликда жойлашган 5 юлдузли “Зам-зам Пуллман” ва “Краун Плаза” меҳмонхоналарида, Макка шаҳрида эса “Аброж ал-Ҳидоя” меҳмонхонасида истиқомат қиладилар.Зиёратчиларга Мино-Муздалифа-Арафот манзилларида ҳам уч маҳал иссиқ овқат тортиқ этилади. Уларни ҳар ҳар сафаргидек, шифокорлар ва гуруҳ раҳбарлари кузатиб боришади.\nўзбекистон мусулмонлари идораси , макка\n11:50 03.06.2022 (янгиланди: 12:24 03.06.2022)\n© Sputnik / Михаил Воскресенский / Фотобанкка ўтишПаломники в Мекке\nПандемия туфайли сўнгги Саудия Арабистони хорижий зиёратчилар учун 3 йил давомида Ҳаж сафарини амалга оширишни таъқиқлаб қўйган эди.\nТОШКЕНТ, 3 июн - Sputnik. Саудия Арабистони ҳукумати томонидан 2022 йил мавсумида Ҳаж сафарига борувчи зиёратчиларга бир қатор талаблар қўйилган. бу ҳақида Дин ишлари бўйича қўмита ахборот хизмати раҳбари Илҳом Маърупов маълум қилди.\n“Ҳаж-2022” мавсумида иштирок этиш ёш чегараси 65 ёшгача этиб белгиланди. Ушбу ёш чегарасига 1957 йил 30 июнь кунигача туғилган инсонлар киради. Ёш чегараси билан боғлиқ мазкур тартиб – Ўзбекистон томонининг эмас, балки Саудия Арабистонининг қатъий талаби ҳисобланади.\nУндан ташқари бўлажак ҳожилар Жаҳон соғлиқни сақлаш ташкилоти томонидан тасдиқланган вакциналарининг тўлиқ дозасини қабул қилган бўлишлари шарт. (Pfizer/BioNTech, Oxford-AstraZeneca, Moderna ёки Johnson & Johnson)\nШунингдек, Барча зиёратчилар менингитга қарши 4 валентли вакцинани қабул қилган бўлиши зарур;\nСаудия Арабистонига киришдан 72 соат олдин коронавирус диагностикаси ҳақида салбий натижали ПЗР маълумотномани тақдим этишлари лозим.\nМаълумот учун, пандемия туфайли сўнгги Саудия Арабистони хорижий зиёратчилар учун 3 йил давомида Ҳаж сафарини амалга оширишни таъқиқлаб қўйган эди. Бу йил пандемиядан сўнг биринчи Ҳаж бўлиб ўтади.\nБу йилги Ҳаж сафари харажатлари нархи 35-40%га оширилган ва 62 миллион 900 минг сўм сўм этиб белгиланди. Хабарда айтилишига кўра, бунга Саудия Арабистони ҳукумати томонидан жорий этилган тўловлар, транспорт харажатлари нархи ошиши сабаб бўлган.\nУндан ташқари, қўмита вакилининг хабарига кўра, сўнгги йилларда ўзбекистонлик зиёратчилар учун яратилган шароитлар тубдан яхшиланган.\nХусусан, Мадина шаҳрида “Масжиди Набавий”дан 100 метр узоқликда жойлашган 5 юлдузли “Зам-зам Пуллман” ва “Краун Плаза” меҳмонхоналарида, Макка шаҳрида эса “Аброж ал-Ҳидоя” меҳмонхонасида истиқомат қиладилар.\nЗиёратчиларга Мино-Муздалифа-Арафот манзилларида ҳам уч маҳал иссиқ овқат тортиқ этилади. Уларни ҳар ҳар сафаргидек, шифокорлар ва гуруҳ раҳбарлари кузатиб боришади.